url: =Na thupha te sim in ~ Tdkhen :: ZOMI DAILY\nNa thupha te sim in ~ Tdkhen\nposted on 13 October 2017 at 7:29 am Lomkholna: News, Tdkhen\nThupha ngah dan namnihin i-khen ding hi.\nNamkhat: Nget Kullo-a Kingah Te\n1. Ni-te, kha-te, huih-te, tui-te-a kipanin nisim zat ding hong koihsakte ahi hi.\n(1) Zing i-thawh phetin tua thuphate i-zattheih ding manin lungdam’ ko ding.\n(2) Sun sungin, i-zatzat manin lungdam’ ko ding.\n(3) Nitakteh nikhatbup i-zattheih manin lungdam’ ko ding.\n2. Nget ding zong phawk kha lo, nget sese zong kulh salo, Pasian nangawn phawk khalo, a piansak nate’ tungah phunphun lai taleng, i-gamtatna tawh kizui-in thu hong khen lo-in, ta-neih-a hong nei ngiat Pasian’ tungah lungdam’ i-ko ding hi.\n3. A siam, a siamlo hong khentuam lo, a dik, a diklo hong khentuam lo, eima’ tung panin lamet hong neih man zong hituan lo, gina-lo, cing lo hita leng, mawh bawlbawlin khialkhial hita leng, hong thuak keikai Pasian’ tungah lungdam’ i-ko ding hi.\n4. Nang hong khual’manin na kizoppih ding khempeuh dongin hong na van’kholh sakin, nang hong khual’manin khuahun sia ding kimlai hong na dal’ sakin, nang hong khual’manin a hoihlo a om khempeuh hong na zutmai sakin, na neihsa na gannote, na kisiatpih theih ding na van neihte, na theihloh kal-a hong kepsak den khat om hi cih thei le-cin tua mi na phawk nuam kha ding hi.\n5. Hih leitung pen, “No sanh-na, mihing piankhiatsakna mun hilel-a, a deih zah mihing a cin hun ciangin ama’ kiangah hong la(si-le-hing kimu khawm) ding ahi hi. Tua dingin i-theihma-in na geel khin hi.\nAbraham in biakna pia dingin a Tapa tawh gam sung manawhin, Moriah mualah a kahtoh mah bangin, Pasian in zong a Tapa mah tawh gam sung manawhin, luguh mualah kahto-a, Vantung i-kahtoh theih nadingin, Van-le-Lei kikalah kahlei(Singlamteh) hong dawhtoh sak hi. Leitung sikkha lo-in Van-le-Lei kikal kahlei a hong lepsak(huih lakah hong si)hi.\n“No’ nong theih ma-un ke’n hong thei khin ing; no hong teel lo-in ke’n hong teel ing” hong ci hi. (Johan 15:15-16).\nHizah thupha i-ngah nadingin eite lakah a ngen khat beek i-om kei ding hi.(Thuhilhkik 30:12-14). Hih kan-a lungdamna alian zaw om ding hiam? Pawk tuan kei lai leng, gupna bawlpa nak heh lua lo ding hiam? “Amaute’ tungah Pasian heh tawntung ding hi”(Johan 3:36)…”A lian mahmah gupna don kei leng mawhna dan(Hell)tawh bangci kipelh ding ihiam?”(Heb 2:3)(version dang, letkhiat dangte zong en in).\nNamnih: Thungetna Tawh Kingahte:\nThunget dan namnih i-gen masa ding hi.\nThukhunlui lungsim pua-a thungetna:\n(1) Ei tawh kisai bek, angsung thungetna\n(2) Pumpi a’ding bulphuh thungetna\n(3) Galte hong thuksak, heh hong phulsak ding ngetna\n(4) Thupha i-ngah keileh Pasian’ awiloh hiding cih ngaihsutna\n(5) Thupha i-ngah keileh Pasian’ min zong ki thang sak zolo ding cih ngaihsutna.\nThukhunthak lungsim pua-a thungetna:\n(1) Lawmte a’ding tawh nget khopna.\n(2) Pumpi, Lungsim, Kha a damkim nading ngetna.\n(3) Ih neihsa hong kiguksak ahizongin, hong kisuhsak ahizongin, “Ka mission nasepna na suak sak in” ci-a Pasian’ tungah ap theihna.\n(4) Hong kimawhsak laitakin, “A thu, a la a tel’ hunah nangmah phawkna na suak sak in” cih Pasian’ tungah ap theihna.\n(5) Kamsiatna, haksatnate i-tuah laitakin zong, “Hong thei kha mite a’dingin pilna na suak sak in” cih Pasian’ tungah ap theihna.\nThunget cianga phawk dingte:\n(1) Thupha pen a zangtheite a’dingin thupha hinapi-in, a zang theilote a’dingin siatna hi cih tel ding hi. A ngente in i-zang thei ahizongin, i-zatkhop pih ding zi-le-tate ngaihsut lai kul-a, “Hong hau lua sak kei inla, hong zawng lua sak kei in” cih zong a om thei kha ding hi.(Pau 30:7-9).\n(2) Thupha ngah leh ngahloh in Pasian’ minthanna dal tuanlo cih tel ding. Pasian’ min a thangsak pen nate hilo-in, Amah mah hizaw hi cih tel ding. Pasian in a zatnop peuhpeuh zang thei in, a zatnop ihih ding a thupi zaw hi cih tel ding. A piang bangbang lungkim’ theihna pen a piangsakpa’ tate hihna hi cih tel ding hi.\n(3) Ka deih kangah kei zongin, Pasian’ deih ka ngah veve ding hi cih kinga thei ding hi.\nNa nget thute ciamteh in:\n(1) Thu i-nget ciangin i-deih teng pulakin a zing, a thai ciangin bang teng ngen cih i-thei nawn kei hi.\n(2) Thu i-ngetnop khempeuh sung panin, maingal takin i-nget theih nadingin ama’ minthan nading tawh a kipawl thei dingin i-ngen dinga, tampi i-pulak kei ding hi.\n(3) Thu i-ngette pen ciamtehin i-phawk den dinga, A kisap petmah dongin i-lamen ding hi. Hun nawnkei i-cihte zong mihingte’ ngaihsutna hibeka, Pasian’ khut pen hunte, nai-te in uk lo hi. Kisam a sakleh nang’ hangin hunte a khawl sak thei zaw hi.\n(4) Ngimna nei-a thungette pen a hun sawt thei ahihmanin ciamteh ding hi. “Thungetna bu” cih bang neih dingin a hoih hi.\n(5) Ciapteh loh pen ngahlohna hilo-in, i-ngah ciangin i-nget hong kipia cih i-phawk nading ahi hi. Ih nget ngah-a i-phawk melloh sangin, i-nget ngah-a i-lungdam’na in i-tha hong hat sakin, hong nosuak saka, Pasian itna hong khang sak hi. Ei-le-ei ki makaihna khat zong ahi hi. Tdkhen\nPrevious: Malaysia dailenbuk khatpan gultawh akibang ganhing golpikhat pusuakkhia\nNext: Malaysia, Kuching ah Operasi lutin gamdangmi 108 kiman\nMalaysia, Setapak ah Facebook Live azaihlaitak phone kisuhsak\nHow far is too far? ~ Dr. Ngul Khan Pau\nUSA, Maryland pan Pu Jampau (Kipgen) in hongnusia\nNaudalna IUD tawikawmsa naungek suakcil khat ii Photo pen Online ah ki thehzak\nZogam Minister Pau Lun mopawi ding lungdam pihna\nSihding a patau lote\nMalaysia Zomi te thu zaksakna\nUSA, Michigan ah mawtaw in sakolleng phukha, naupang 3 sipah, 6 liamgawp\nSaudi kumpipa’n numei te mawtaw hawlkhuan piata ~ ZD\nKhualzin ~ Hau Za Cin


timestamp: atn

url: =Tedim, Khuado Hall ih zatnop leh :: ZOMI DAILY\nposted on 26 April 2018 at 10:44 pm Lomkholna: News, Tedim, Zomi\nTedim, Khuado Hall pen pawibawlna a hi zong, mipi tawh hunzatkhopna khat peuhpeuh i zat nop leh kizang/kawm thei hi.\nKawmman pen tuazah cihbang ki khensat nailo hi. Nung in zong buaipiakna leh NGO ten thugenna (ေပာေျပာပြဲ) in ki zangzang khin ta hi.\nMipite a mah a hihmah bang in a awn nak leh kizang thei ding aa a hi zong zuihding thu neuneu pawl khat om ding hi.\nKawmman a sum zong kila tentan cih bang hilo zaw aa, puahkik nading ah zatding cihna hi zaw hi. Kawm na ding sum anei ngiatlo te pen zum-ah hong pai in thunei te tawh kiho le uh ci’n zong lemlem thei khading hi.\nA nei te’n a pia zolote haza lo zaw in, pia leng i gamsung leh i Zomi sung khangthona hi zaw kha ding hi.\nKhuado Hall pen 1982 kum in makaite geelsiamna leh taangpi/ taangta te tha leh ngal sum leh pai tawh 3600000Ks tawh kilam ahi hi. Tu in kum (36) bang pha zota hi. A dung a vai (120′ × 58′) lian in, a sanna 27 ‘ pha hi.\nA siatnate Sipin Budget tawh kipuahkik aa kizo kuankuan ta hi. Meikhau leh mei bulb te zong ki liah khin in, mei hong pai ciang a tang zihziah thei ta ding a hi hi.\nKhuado Innpi ah Timothy LST sangnaupangte gualzawhna lukhuneelkai piakna pawipi nasiatak kibawl hi.Tedim khuanu/ khuapa a kuamah peuh in mopawi a hi zong pawi khatpeuh peuh i bawlnop leh kikawm/bawl thei hi.\n#Khuado innpi a kipuah khit zawh Pasian minthan nading hi bang in kizang masa pen hihman in ih lungdam mahmah hi.\nKi Dop Siam Ni\nKhuakhalhun nisa in gamkeu mahmah a hihman in meizat dan kidawm ciat ni. Namgimtui zuakte phadeuh limtak ki dop huai hi.A hun tunma in i ki dop kei leh hong pian taktak ciang et khong bek loh ngal bang mah kicih theilo hi.\nTua thamlo in ei ginat lohna hang in i veng i pam mitampi in sup lawh buai lawh kha thei lai hi. Tedim Municipal\nPrevious: Tedim Sipin ninkhawm mawtaw vai theihhuai\nNext: Donald Trump leh Kim Jong Un koi ah kimu khawmding?


url: =UN Card kizuak cih Al-Jazeera News in leitungbup theihding in pulak :: ZOMI DAILY\nUN Card kizuak cih Al-Jazeera News in leitungbup theihding in pulak\nposted on 21 November 2014 at 5:51 pm Lomkholna: Malaysia, News, Refugee, Zomi\nMalaysia gamsung a Refugee leh Asylum Seeker te nuntak khuasakzia pen leitungbup in ahiciangkhat lunglut mahmah uhhi. Tuakawmkal ah UNHCR Card pen sumtawh kileithei hi cih Al-Jazeera News te’n akantelna pan amuhkhiatna Report pulak khiata cih Malay Mail Online panin kiza hi.\nHih thu pen Al-Jazeera News ah Senior Presenter asemlaitak ahi Steve Chao in kancianna Investigation abawl hi a, UN Card pen RM1700 panin RM3500 ciangtawh kileithei cih mukhia hi. Hihbang in leitheih nading in akikal ah UNHCR Officials tezong kihel cih pulakkhia hi.\nHihvai tawh kisai Malaysia ah UNHCR makaipipa Richard Towle inzong hihbangdan thupiang cih kazakhin cihi. Tua ahih manin hihthu akancian kipawlna zong omkhin cihi.\nUN Card zuakte leh azuak laitak zong anuai a Video Clip atawpna lamah ki enthei hi.\nAdiakdiak in hihbang in UN Card kizuak kileina ah UNHCR Office sung a nasemte ngiatzong kihel cih makaipipa Richard Towle inzong thuzakna neikhin ahih manin hihvai kilimkan mahmah hi. Hihbang thunawngkai om ahih manin gamthumna alengding tezong ki khakcip a, thuman akankhiatlaitak ahihi. Gamthumna lending ziakai, ahih keileh ki Cancel cihte pen athu om cih theihding hipah hi.\nHihbang in thupiang kankhiattheih nading in Al-Jazeera News pan Senior Presenter asemlaitak ahi Steve Chao pen amahleh amah Phunggyi (Priest) kineih a, mi kimante kikepna Immigration Detention Center ah valut ngiat hi. Tuasung panin amuhkhiat thumanlo te tu’n apulak khiata ahihi. Hihvai tawh UNHCR huangsung ah khanlawhna khat hongpiang dingin ki lamen giugiau hi. ZD Sawltak\nPrevious: Team Leader Award & Princess of Zomi National Singer Award\nNext: ASEAN Summit hongkah leitung kumpi tampi leh Obama aciah khitphet Kawlgam thupiang


url: =Guahciin Mencim Dongtuahna Zogam ading ngeina thak hong hi ta diam? :: ZOMI DAILY\nposted on 27 August 2016 at 5:10 pm UTC+9:30 Lomkholna: News, Zomi\nMyanmar gam pen guahtam khua lumna gam khat hi a, abeisa kum tampi lai a kipan Tuuk hun ciangin kumsim phial in guntui te khang zel hi. Ayeyarwady gun, Chindwin, Tanlwin gun cih te dung a om khua te in guntui khang na pen kumsim phial in kituak kha hi.\nTuhun ciangin leitungbup khua hun siatna hangin leitung koi gam koi gam hi ta leh, abeisa hunte sangin dongtuah haksatna kituak zaw ta hi.\nZogam pen mualtung gam khat hi a, Zogam leitang ahih leh kum moi mahmah lai hi cin Leitang lamsang mipil te in gen uh hi. Tuuk hun khuapi guah ni 7 val sawt leh mencipna pen hong piang thei zelzel hi. Abeisa hun lai te ah zong guahtamna hangin khua kisia kituah cih om ngei a, ahi zongin thukizakna thukizakna lam thanemna tawh kithei kim lo hi. Tunai 2011 akipan in kum sim phial in Tuuk hun ciang mencipna, lo lei siatna, luitui Khanna te kituak mun semsem hi. Inn mun, lo mun sia in Nuntakna a bei lawh zong i om hi. Ahi zongin, thukizakna lam ah haksatna tawh Myanmar gambup in hong kitheih pih khol lo hi.\nAbeisa kum tubang hun in Zogam bup, Kawlgam mun a tamzaw guahciin, tuikhang in gambup dongtuah hunpi khat kinawk hi. Facebook tung pan thukizakna huhau in Zogam haksatna te Kawlgambup leitungbup in hong muh pih uh in, alamdang zah phial ding in kihuhna kipanpihna te hong kipia hi.\nAbeisa hunte ah gambup in hong lainat pihna en leng\n– Cikma hun in a piang ngei lo dongtuahna hi ci in hong kitheih pih hi.\n– Facebook kilimzat thei ta ahih man in thupiang te manlang tak in kiza thei a, a panpih nuam te ading in lem ta hi.\n– Gam-uk kumpi te tung ah muanna kinei vet lo in, Kumpi a om loh bang in mipi khat le khat kipanpih hi.\nTukum ciangin, mipi telcing MP te le NLD Kumpi hun hong hi ta hi. Kihuhna kipanpihna te om lai ding hi mah leh, a beisa kum zah in lainatna le kinbawlna te hong kiam ding a, Kumpi te tung ah muanna le lametna hong khang ta hi.\nTua ahih man in, hih guahciin mencipna le dongtuah haksatna te ah pawlpite, Tualsung mipi bulphuh kipawlnate (CSOs) le ei mun le mual a mipte palai hong sem MPte, a dawldawl aom Gamsung Kiukna Villages, Township, District, State a Vaipuaknei Kumpi Namsem tanu te tawh mangpang khawm in hanciam ding hong thupi mahmah ding hi.\nPhoto: August 16, 2016 (4:32Pm)\nSiamsin Rescue Activity\nPrevious: Kuala Lumpur khuasung ah lungphona ki panta\nNext: Khasiat huai huhding neilo km12 gamla azi luanghawm tangpuak India pa


url: =ISIS Lampuipipa Al-Baghdadi Thu ~ Thu Tatuam (Siyin News)\nISIS Lampuipipa Al-Baghdadi Thu\nThursday, November 27, 2014 Middle East No comments\nAbu Bakr al-Baghdadi, (Arabic: أبو بكر البغدادي) or Abu Du'a sia Islamic State of Iraq and the Levant (ISIL) ii lampuipipa hi in, U.S thuneite in, 4 October 2011 ni US State Department in ama aman zo or athatlumh zo sia US$10 million pia tu ci'n taangko hi.\n(Amin tatak sia Abu Du'a, or Ibrahim bin Awwad bin Ibrahim al-Badri al-Radhwi al-Husseini al-Samarrai) kici hi.\nIraq ngam Samarra pan 1971 kumh in piang aa, University of Baghdad Islamic pan BA, MA and PhD ngaa hi.\nIraq ngam Al-Qaeda kipawlna ahi Islamic State of Iraq (ISI), lampuipi thi ahikom, 16 May 2010 ni in ama sia lampui hongsuak hi.\nOsama Binladin thi lian ciang, phulaakna in, Iraq ngam thangsang palik 24 thatlumh hi.\n8 April 2013 ciang Islamic State of Iraq and the Levant (ISIL) sia Syria le Iraq ah kiphut khia ci thuzaaksakna nei hi. Syria kumpi langpan Jabhat al-Nusra te ama khutnuai ah atum nuam pawl le Al Qaida taw akipawl nuam pawl khen 2 kikhen law hi. Tua hang in, Al-Qaeda taw February 2014 ciang kikhen thiang hi.\n29 June 2014 ni in, Muslim Ngualzawna kici "caliphate" sia taangko ahihang, Muslim Ngualzawna sia Muslim ci ngamteng ii taangko tu hi aa, kipawlna khat bek ii taangko thei hi ngawl ahikom, Muslim ngam lampuite in sang thei nawn ngawl hi.\nAhihang a upna nasia ahikom, Rome le Spain ngam dong "Islamic State" kisua siat ci in taangko hi.\nNov 8, 2014 Mosul kisimna ah liam law hi.


url: =Cingno kiangah Laikhak – Thumna ~ Tg. Kham Khual :: ZOMI DAILY\nposted on 2 April 2020 at 3:20 pm Lomkholna: Article, Khamkhual\nLia Cingno aw, Tuni Tun kha ni kua, kum tulnih le sawm nih, nitak nai giat in phalbi lai khua vot lua ahih manin kum sawmthumbang aki zangnawnloh khitnungin, ka Pu in amah khut ngiat tawh a bawl lengla khan (sitting room) inn dei nawlah inn zepna dingin akisuang meiphu lui, lakhia suk in, singthem tamlo tawh meiphu ka cih hi. Nidang in i pu i pate in innsung van zat ding ciangciang amau khut tawh ana kibawl theih mawk uh lamdangsa in, a pilna a siamna uh thupi ka sa semsem hi. Hih van luite kep pen i khangtangthu kep cingna, khang paisate in hong nuntakpihna uhahihmanin ikep suaksuakding kisam kasa mahmah hi, Cingno aw.. (Tonzang a Innpi zong omlai leh muh noptak in teh aw)\nMeiphu ka cih leh innsung hong lumtuam sak mahmah ahih manin, Tedim khua a Nelson topa hong omlai in lai a-at ciangin a ‘tutphah’, Tedim khua panin lasukin ka kep tutphah tawh meiphu kiangah ka khethuap letlat sa in ka ‘kawl hai’ (burmese cup) dim tuilum dawn kawm in na thelnah na tongdam nemte guk vei bang kasim suaksa ahih hangkasimpha kikkika,na awsuah ding zia bang bawl tawm in, kei bek tunglam ento in ka nui heihai pong hi…haha… mi’n hong mu le a haizo hita hong ci lua unteh, haizo ning… (nang tua bang na ngaihsun ngei tam? hehe).\nTung solkha lah a tan ngei in tang a, a vangtang nuai ahhuihdam nung siausiau in lia leh tangte in zong lungzuan zai deih awi khawm in, lungdeih cin sinthu sut khawm uh ahih manin kei zong ka loh ding dan dang theilo in kalaikung le gelhloh laidal mah la in na thelnah ding at kakipan hi,’Ka Galdot Zolia’ aw. Agam vangla hi tan a mel a muh loh,lenpih lungtuak na tongdam,ken sang inge. Na tongdam leh zotuibang hong luang ve aw, na hem sinthu a hi zong, lungzuan law’nge…\nKhuapi ah om, kiim le pamah mawtaw ging ng ennga ng,mihing kileh vengvung,kua pen kua hiam cih zong kitel manlo,innvengte mel na ngawn kum khat in khatvei bek kimukha ahihmanin veng le pam holungkum cihte omnawnlo hi. Ahizongin lamdang kasak mahmah maw Cingno, hong kum ning maw, tua bang in abuai vengvung tengmah in khattang kisakna kinei ngeingai mawk hi (kei bel nang omlo in kim theilo ka hih man hi kha tham dinga midangte hiveh aw ka lunghimawh..haha..!!).\nNidangin vengta meh kikholh, ankhing peuh ki domin,ka tawhtang na kepsak in maw ci- in i kimuan hun laite uh ka ngaihsun theizel a, eite zong ‘Western Individualism’ in hong zo luata ahi kha tam kaci a, tu i bat toh semsem le: neih le lam kicing mahmah, kiim le pam ah mitam mahmah, social media lawm hau mahmah napi, ‘khattang le hawm’ kisak luatna hangin deihloh pen (suidcide) hong tungin, nahteh pulh bangin i pulh ding a, manta khalgah nekha i hiam kici kha ding hi, ka lau mai hi, Cingno…\n2017 in Britain ah mi 90 million valte in khattang kisakna (loneliness) tuak mun mahmah ahi kei leh tuak gige ahih manin 2018 in leiting bup ah amasa pen dingin ‘Minister of Loneliness’ hong koih khiat petpet uh ciang bel, kei poh- gam khangto napi a mite in koilam manawh aitam ci’n ka leel vangvang a, S.T. Hau Go in “Bang ici Gamtat Ding Hiam?” (How then shall we live?) a cih vangvang bang ka phawk hi,”Ni aw, tuana Thangho Liando te lah kihi lo a bang kong nekpih tammaw ka ci a,’tuai ngalliam aw sunggil kial man laitual hong leng kei ing, lungzuan vangngaih sinthu hi e,” ci khong in i kikholh lai nite uh ngaih huai si inteh maw..\nA lang lamah,taangpi taangta kutna le vai (societal pressure/ activities) hang in bangmah tan i tunloh ding, eimah nuntakna na ngawn i kicimtak ding ka kihta leuleu hi, Cingno aw.\nLia Cingno aw, thu nong dot ciang na kisuan zia na gen a,dotna hau lua ka hih manin piangthaklo kai tam na ci liang hi (thu nong dot ciang kei na guk nuam khinkhian in na nui thimthiam hiveng, hih pen na muhloh ding a ka gelh hi!!). Tua bang hi peuhmahlo hi, lai thei- pilna neita hang a,minam dangte ngaihsut zia tuamtuamte zong theita ihih manin dotna tampi a nei ding mah ihi ta hi. Dotna neih pen a sia hilo a thu i theihnop manahih manin ahoih a hizaw hi, Dotna (questions) le Uplahna (doubt) kici kibanglo hi.\nTopa Zeisu neisa khat in, i theihna kicinglo ahih manin dotna (questions) kinei tham a, ahi zongin Topa i umlah (doubt) kei hi. ko Pasian nasemte nangawn in Topa maitang ka muh madong uh ka telsiamloh ding uh thutampi a om hi. (Jacob Pasian tawh na kibuan a, Habakkuk in bang hanginPasian neilote hau in nuamsa tektek hiam cih na telsiamlo ahih maninna dong hi- Thu dot ding a ut,kikup ding a ut Pasian- Pasian in i nei a, a hampha ihi zaw hi. Isaiah 1:18). Ka meiphu singtum bei dawn hong behlap pak tong maw.\nMeivak ah lenglate tutsak, mei awisak pen Zomite ngeina ah lenglado siam cih ciamtehna hi a, tu a ka meiphu awi na mun pen no inn hizaw henla, Dr.Cinpu le a lawmnu kiho bangin ‘no inn lo mahmah hawhna ding thei khang ei’ kong cih ciangin nang ‘nong vak loh ding ka lauh luat hi a’ ciin maitai takin hong hopih in phalbi zan do khawm le nuam zen si inteh maw, kei zong kamaizumna leh ka kisuan lah giaugiauna teng hong bei hiau mah dinghiven…\nKo gamdang a om khangnote Uplahna tawh buai mahmah ung na ci hi, a takpi in ci le kolamah zong khangnote sungah zong thu ngaihsun mite ka buai mahmah uh hi, hih pen kipantahna om khalo ahih man hi zaw a,ka dah mahmah hi. I khangnote University a lut ma un, sangsia le lai at Pasian umlo (Atheist, Secularist Proffessors le authors) te thuhilhna le simmawhna (radicule) pan in amau le amau kihut (defend) zo ding in kithawi kholh sakna i neih ding, Khristian upna tawh kisai kosiatna (mockery) le kalhna (supposed refutation) a zak dingte uh hilh kholh a, tuate a dawng kik sese kei zong un tua thute in a huzap (influence) zoh loh na ding in tuate pan kihut dingziahilhkholhnakisam mahmah hi.\nHih bangin i hih kei leh tu zawh kum 10 (sawm) khit teh i khangno laipil te biak bukah i mu nawn kei kha ding hi,ka dah mahmah hi Cingno aw… Koi mun koi mual ah na om zongin thungetnana khahsuah ken maw, kum zalom sawm le giat (18thcentury) lai: kipilsakna le thangtatna a suk mahmah,England gam, a khel Pasian in ei zonghong khel theilua hi,lungkialo ding hi hang maw.\nKa Cingno, eh, sorry, Lia Cingno aw, i tatna kuam kidangin dawnbang tuah ding a mual leguamte in hong hal, lung aa bawl bang dawh in taamsak na ding in, Tung Sianmang kiangah, ‘van thak le leithak’(Mang.21-22)ahnang tawh gam khat ah ka om khak ding ka kun hi.\nTang ngalliamkhatkahihbuang, hih lai ah Zola khat nang a ding hong paih leuleu ing, “ A nicin in siing tongdam za in tam ven,ka san heisa bang a paal,lo nuam ing e. A nicin in tuktaang bang a tung zongin, lunggulh sing dang ang ka baang, lo ding hie.” Deihsakna tawh, Tg. Thangno\nPrevious: Gam aki halhal nawnloh hunciang ~ Tuang Za Khai\nNext: Singlamteh: Good Friday leh Easter’ thuzung ~ Rev. Mang Tungg Thang


url: =Malaysia ah Nu leh Pa Pawi nopcitak kibawl :: ZOMI DAILY\nposted on 31 July 2015 at 2:48 am Lomkholna: Biakna, Catholic, News, Zomi\nAbeisa Sunday 26 July 2015 ni in Malaysia gamsung aom Zomi Catholic Community Malaysia (ZCCM) in Sentul aom St. Joseph biakinn ah Nu leh Pa Pawi nopcitak in kibawl theihi.\nZingsang 10:45am in nautuisawp tawh kipan a, inntek Topa Rev. Fr. George Packiasamy in ih naungek mi 5 te hong tuisawpsak hi. Inntek Topa in ei Zomi te hong tuisawpsak cilna zong hipah hi.\nTuisawp amankhit ciangin 11:30am in Missa biakpiakna kipansuak a, Rev. Fr. George Packiasamy mahin Parents’ Day Mass hong bawlsak hi. Biakinn anuaidawl pen mi dimlet ahih manin adawl nihna dong kizangto a, mipi 1200 val bang nopcitak in biakpiakna ki neikhawmthei hi.\nMissa biakpiakna amankhitphet in biakinn tualzang ah annekna tawh kizomsuak a, annek khitphet 1:30pm hun akipan Community Hall ah Nu leh Pa Pawi (Parents’ Day Celebration) kizomsuak leuleu hi. Mipi nekding in itna tawh an hong piakhia Pa Phillip Mawngpi (Taungzalat) te innkuan tungah lungdam mahmah hi.\nAmasa in Pasian thusinna pan akhatna, anihna, athumna ngahte Rev. Fr. George Packiasamy in pahtawina hongpiaksak hi. Tuakhit ciangin ZCCM in Rev. Fr. George Packiasamy zong lungdam kohna in Zongeina Puanlaisan khat kisilhsak a, amanzong hanthotna tomno khat hong neisuak hi.\nHun kipatkhit ciangin kum 60 aval khin ih Pi ih Pu te amailam ah hongtut nading un kisam a, kum 60 val mi 10 bang hongki helthei ahih manin lungdamhuai mahmah hi. Hih kum 60 avalkhin ih Pu ih Pi te inzong mipi thuphapiakna hongnei uh a, mipi ki khukdin zihziah in lungkimtak in thupha kidawh ngeingai hi. Tuaban ah Pa Phillip Mawngpi (Taungzalat) te innkuan mahin hih ih Pi ih Pu te pahtawina nik leh puanten khattek hong piaksak uh a, ZCCM inzong Puanlaisan leh Puandum ngawng awh khattek tawh ki pahtawi hi.\nKhangno te’nzong Nu leh Pa itna la hoihnono dawng tampitak hongsa sialsial uh a, Kawlgam pan hongzin lasiam Sia Muanpi inzong la hongsathei ahih manin ki lungdam mahmah hi.\nHun amankuan ciangin Nu leh Pa te pahtawina in Puanlaisan leh Puandum ngawng awh abanban in ki oksak zihziah a, Stage tungah Group Photo lakna ki neisuak hi. Hunkhempeuh nitak 4pm in kimansiang thei a, huntawpdong Nupi Papi 200 valbang hongtusuak uh ahih manin tukum Nu leh Pa Pawi pen lawhcing bekthamlo, lungkimhuai mahmah hi.\nHih Parents’ Day ah hongkihel mipi khempeuh, nek leh dawn, letsong tuamtuam hongpiakhia te leh agim atawl abuai khangno te, makai te khatciat tungah lungdam mahmah hi. ZCCM\nPrevious: Tulaai Leitung Thuthang Tuamtuam Updates July 30, 2015\nNext: Buddhist Biakna (Kawlte Biakna) ~ G. Tun Khan Dal\nU 20 World cup Myanmar vs Ukraine Result


url: =Lebanon thupiang tawh kisai ka theihkhak sunsun :: ZOMI DAILY\nLebanon thupiang tawh kisai ka theihkhak sunsun\nposted on 6 August 2020 at 9:54 pm Lomkholna: News, Thangboi, World\nLebanon khuapi Beirut ah August ni 4 ni nitak lam ginneih loh laitak in apuakkham khat om a mi 73 si in 3,700 liam hi. New York Times in asi mi 100 val in aliam mi 4000 val hi ci hi.\nHih thu tawh kisai in Lebanon te’ Prime Minister ahi Hassan Diab in agenna ah: “Ton 2,750 bang apha ekleiza namkhat ahi Ammonium Nitrate te kum 6 val akikoihna godown apuakkham hi” ci hi.\nUS kumpi Donald Trum in agenna ah:\n“Ka galkap mang te’n bel bomb namkhat kitam hi’n ummawh uh. Kisuamna namkhat hileh kilawm” ci hi. “Athuakkha khempeuh leh a innkuanpihta ding in thu ngetsak ung. Huh theihna aom leh ahuh ding in kigingsa in om ung” cih beh lai hi.\nLebanon te’ gambitna lam (General security service) ah alianpen ahi Abbas Ibrahim in bel: “Matthuak van kitamthei pawlkhat kikoihna inn apuakkham hi” ci hi.\n2005 kum in hih Beirut khuapi laizang mah ah Lebanon te’ Prime Minister ahi Rafik al-Hariri mawtaw bomb tawh ki suamlum ngei hi. Tua thu The Hague leitung thukhen zum ah akisit lai in thu akidong bomb lam asiam mahmah Chris Hunter in agenna ah:\n“A meikhu mel hoihtak ka etteh thauvui kihel in um keng. Bomb kitam hikei limlim” ci hi. Tuaban ah “Van tuamtuam koihkhawm leng akitam theimah hi e. Oxygen bung bek zong salua leh apuakkham thei hiven” ci hi.\nAugust ni 4 ni mah in New York Times in agenna ah:\nHih apuakkham vante pen 2013 kum a Russia te’ tembaw khat in apuak hi ci hi. A tembaw nangawn uh nusia uh ci hi. Tua ban ah apuakkham pen 2 hi ci uh hi. Amasapen ginngaih lua khollo a anihna pen ngaih mahmah ci hi. Beirut pan tai 100 val agamlatna Cyprus nangawn pan kiza hi ci hi. Zinling 3.3 magnitude tawh kikim hi ci uh hi.\nMore: Lebanon aom US Embassy maiah Jerusalem vai hangin lungphona kinei\nHih puakkhapna hang in akim akiang a kikhol buhtang teng zong siamang khin a asialo sunsunte zong nektheih ding hinawnlo ci hi. Ka zakkhak sunsun hi ei. Lungdam, Mung Laan Thang (Tonzang, Zogam)\nPrevious: UNHCR tawh Meeting kinei (06 August)\nNext: Thuthak tomkim ~ The Tedim Post (07 Aug)\niPhone kum 10 cinna Model thakpen “iPhone X” kiciding\nMinthang Covid-19 Test result – Negative (Not detected)\nTulaai Leitung Thuthang Tuamtuam Updates May 11, 2015\nAki mangngilh khakding (Lest we forget): Bethel AG, Tedim ~ Pau Za Mung\nLondon khuasung ah migilo te khutlum pan sidek in akitai laitak pasal khatin Beer haikhat nataipih valval\nLampi nih bek om\nHong Kong ah phalbi khuavot huihlak ah Cable Car tuanlaitak mi 210 awkcip


url: =Mailam Myanmar ah asawtlo gamvaithukimna zui State thak tampi hong piangkhiading ~ Bob Tuangpi :: ZOMI DAILY\nposted on 28 September 2018 at 8:07 am Lomkholna: BobTuangpi, Myanmar, News, Politics\nTulaitak Union of Myanmar hong piankhiat nadingin 1947 kum Panglong Khawmpi pan hong piangkhia Panglong Thukimna tawh British ukna nuai ah atuamtek a om Proper Burma/Ministerial Burma ( Kawlzang teng), asuakta Karenni gam/Buffer State-ျကားခံနယ္ေျမ/ လြတ္လပ္ေသာ ကရင္နီျပည္ (hih Karenni gam pen tulaitak Kayah State zah tampi golzaw-in British ukna nuai ah lah omlo Kawl nuai ah lah omlo hi) Federated Shan States, Kachin hills teng leh Chin Hills Regulation Act nuai ah om gamkhenpi (3) teng ii taangmi makai teng thukimna tungtawnin kilamh/phutkhia ahihi.\nGamkhat akilamh ciangin, tua gam kimakaihna ding leh kilamhzia ding gambup thukhunpi (Constitution) kinei hamtang hi. Tua mah bangin 1947 mualmi makai palaipite leh zanggam kawlmi makaite’ thukimna tungtawn pan 1948 kum teh British Empire pan suahtakna kingahkhawm hi. 1947 kumin British kumpi in kumkhat khit teh suahtak hong pia tatak ding cih akiciat tak teh tua kum 1947 mah in mailam asuakta gam ihih teh gambup thukhun ding makaite in (adiakin Kawl makaite) in na geelpah uh aa, 1948 suahtakna akingah takpi teh 1947 gambup thukhunpi tawh gam ki ukna kineithei pah hi.\nMyanmar gam suahtakna ngah zawh 1948 – 1974 hun dong tulaitakin Union of Myanmar gam kilamhna ah gamkee (State and Regions -14) omnai zenzenlo hi. Hih hun sungin Shan State, Karen State leh Kachin State bek om-in tulaitak zanggam ( 7 -Divisions/Regions) cihte omlo ban ah zanggam teng Mainland – ျပည္မ kici ziau hi. Tulaitak Chin State zongh makaite /ukpite in Panglong Agreement ah kihelte ahih sam uh hang 1948 -1974 sunteng gamkee/State dinmun kingahzolo mawk in Chin Special Division -ခ်င္းဝိေသသတိုင္း cih ciang bek kingahzo hi.\nAhizongin, 1947 gambup thukhunpi kiphiatin 1974 gambup thukhunpi tawh gam akimakaih teh tulaitak gamkee ( States & Regions -14) hong piangkhia ahihi. 1974 thukhunpi/Constitution hong kikipsak teh tulaitak Chin State, Rakhine State, Mon State leh Kayah/Karenni State ban ah Kawlzang Regions (7) cihte kibehlap toto ahihi (tua hangin mualtung State te’leitang tampi supna om aa, Kawlzang Regions -7 ah kiguang tampi om). Tua ban ah tulaitak kizangh 2008 gambup thukhunpi akizat 2011 -2018 ? tuhun tak ciangin zong gambup kilamhzia zongh abeisa gambup thukhunpi 1974 gambup thukhunpi tawh kilamdangin gamkee ( States -7 & Regions -7) hinawnlo ban ah Self -Administered Zone -4, Self-Administered Region -1 leh Nay Pyi Taw Council/ Union Territory) cih teng kibehlap to leuleu lel hi.\nHilaigelhpa in agennop bulpi ahih leh gamkhat ki ukna gambup thukhunpi icih pen leitung beidong kimang ding leh sehsa cih bang hilo-in ahunzui leh gamsung minam tuamtuamte’ gamvai leh minamvai satanh hawmna (Self-determination and political rights) hun tawh kituakin minamte’ lungkimna leh khanlawhna zui kibehlap toto ahihi, cih theihsaknopna pan hi.\nLeitungbup ah Democracy ki-ukna alawhcing penpen USA gam leh India cihte zong British ukna pan asuahtaak tung uh gam kilamhzia leh tuni tuhun agam uh kilamhzia kibang nawn hetlo hi. USA gam bang zongh suahtakna angah uh 1776 pan 1780 kum kiim dong gamkee/State (13) bek pha uh aa, khuahunzui-in abehlap totoh tak uh teh tu-in USA gam pen gamkee/State (50) bang phata uh hi. Mailam ah zongh ahunzui hih sangin tamzaw theilai ding hi.\nUSA mah bangin India zong suahtakna ngahcilun tulaitak gamkee/State (29) te omnai zenzenlo-in ahunzui leh tualsuak mite’deihna leh gamvai khanlawhna tawh kituak akibehlap toto ahihi. Adiakin India bang New States Re-organization Act 1956 (Gamkee thak behlap nang 1956) dungzui-in kibehlap toto hilel hi. Tulaitak India ah unau gamkee-7 ( the seven sisters States) kici Northeast India gamkee thak tam simsim (Gtna :Mizoram leh Meghalaya cih bangte. . .) Assam State pan kum (10) halta cih bangin India kumpi in minamte picinna leh khanlawhna tungtawnin gamkee pia toto uhhi. Tulaitak Mizoram State bang nidang 1987 masiah Assam State nuai ah om Lushai Hills district dinmun bek hilel hi.\nTua ahih manin, tulaitak Myanmar gam sung om gamkee/States &Regions te zong hih a omsa teng bek tawh om den ding cih bang hizenzenlo hi. Tulai gamsung gamvai kikupna pan hong piangkhia ding gamvai thukimna (21st Century Panglong tungtawn hong piangkhia ding Union Accords) pan mailam gamthak/Democratic Federal Union Constitution hun teh tuhunin a omsa gamkilamhna (The structure of the Union) hong kilamdang leuleuta ding hi. Adiak tulai Shan State bang mailam ah gamkee/State-6 bangin hong kikhen theilai ding tulai gamvai khuahun zui kimuthei ta hi.\nTua hi aa Zomi Ute Naute aw, tua hun teh abeisa gambup thukhunpi 1947, 1974, 2008 hunte bangin hunhoih tampitak in Zomi te’kongbiang hong nawknawk napi’n eite in itheihloh ziakin hong kitaisan zelloh nang tukhangin anungta Zomi khempeuh’ liangkotung ah hong kisuan imawhpuak ahihi.\nSee you at the top! See you in Zomi State! ( Tungsolkhapi amial mahmah laitak atangpha mahmah ding lam manawh hi) Agelh : Bob Tuangpi\nPrevious: Hai lo lungsim ~ Zomi Quavadis\nNext: Nih om… etcian masak kisam ~ Pau Khat Suan


url: =Australia nupikhat dailenbuk azatlaitak gul in anuaipan tuto :: ZOMI DAILY\nposted on 25 January 2019 at 6:04 pm Lomkholna: Australia, News, Sawltak, World\nAustralia, Queensland sung aom nupikhat dailenbuk azat laitak in anuaipan gul golmahmah khatin tuto cih 9News pan kiza hi. Tua nupinu pen amin Helen Richards kici a, dailenbuk azat laitak in anuaipan asauna Pi 5.2 (1.6 Metre) apha gul golpikhat in tuto ahih manin awnggawp in diangkhiagawp cihi.\nHelen Richards pen Queensland, Chapel Hill aom innsung khatah azatngei mahbangin dailenbuk “Toilet” zangding in paikhia hi. Dailenbuk tutna “Toilet Seat” tungah atut laitak in atawbo ataksat khat omin, tuakhit ciangin ana hongkipan ci’n genkhia hi.\nTuaciang in bang hipeuhmah hiam ci’n anuai a etsukleh Toilet Bowl sungah gul agol mahmahkhat nakivial venvanmawk ahih manin, Helen Richards zong laulau mahmah in diangkhiagawp hi.\nAhi zongin a bombi sungteen “Knickers” pen kiasuk in, akhe ngawng ah awksuk sawnsawn ahih manin, laulua in taigawpding acih kawmkal ah taitheilo in tuksuk sawnsawn hi.\nTuakhit ciangin tua dailenbuk ii asinn Toilet Seat pen sinnsuk in, atungah paakbel khat tawh nensuk a, gulpi ataikhia theilodingin nencip masa hi. Tuakhit ciangin gulmatsiam Snake Catcher te samin Toilet Bowl sungpanin hemkhiasak hi.\nMore: Malaysia, Puchong vengsung innkhat ii dailenbuk pan gulpi khat pusuakkhia\nTua gulpi pen Carpet Python akici Thaam gulpi namte hi a, gu aneilo te hibilbel ahih manin, gultuk athuak nupinu pen bangmah lauhuaina omlo bilbel hi. Dailenbuk nazatding ciangin mei hongmasa in, limtak enphot masa hi. Gul bekthamlo, gampawlkhat aom mipi zatdingin akibawl Public Toilet te ah Spy Camera akici Video zaihsimna khawngzong akithuah omthei sawnsawn hi. Gul tuk utzaw maw, Video zaihsim thuaknuamzaw 🙂 Sawltak #zomidaily\nPrevious: Kapkap nawnlo in nuizaw ta ning ~ Dong Mung\nNext: Zomi sungah Record Break khatin ka ciapteh Lengtong Pauno\nZomi journal takes the middle road\nZAM Thupuak :: 28 Jan 2018 (Zomi Cup tawh kisai zaksakna)\nKimpu leh Kimpi – 11 ~ Hau Za Cin\nKizopna/ Thuki zakna (Communication) ~ Michael Pau\nMangngilh ta maw?\nNute in hong maisak zo lua


url: =Zomi leh mi kisimna a guh dawk in genna\nZOMI DEIH TENG; 2014-CENSUS ciang in Minam cihna ah a diakdiak in,Chin state sungah minam 53 om kici in,tua lai Code nambat tawh ki at thei sungah Zomi omlo cih pen telsa hi.Hih tawh ki sai in December 17,ni in INYA LAKE HOTEL ah Taizinta party 22 tawh UNFPA,EBO ki muhna ah zong ki kum in,party khemnpeuh in Kawlgam ah minam 135 om cih thu ki sang zolo hi.\nEi a zong 53 om ong cihna ah Meitei,Naga, cih leh kampau leh beh min na ngawn ki koih dan hi. Mipawl khat in,Code nambat om peuh gelh ding,ei a, omlo cih mipil tam pi lung hi mawh uhi.Tua a hih leh alung hi mawh ten minam 135 om cih thu leh Chin state ah minam 53 om cih te a kip sak ,a sang ih hiam ngaih sut kul sa ing.\nDecember 10,U Khin Yi tawh kimu in ka tel dot thu zong tua hi,Minam tuamtuam Code nambat a om mah bang in,Code nabat omlo te a ding zong OTHERS cihna ah gelh thei cih tel tak ong gensa hi.Thu thei pawl khat in,tua hi leh ei gamdang mi suak lo ding maw? cih zong om lailai hi.Gamdang mi ta ding a gam min zui in Code nambat zong tuam om hi. Ih ut hang in zong gamdang mi ki suak thei lo ding dan hi lai hi.\nHih Census man khit teh Second step ah minam ki at khempeuh koputor in khen kik ding a,Kawlgam mi hihna Taizinta hihna om maw? omlo maw? cih tawh ong pai lai ding hi.ZOMI te pen Zomi ih cih hang patauh huai lo hi,ei pen a tengtual minam te hi hang a,ZOMI cih mipi Tengganan in ih gelh ding a thupi masa zaw hi.\nA tawpna ah ong kip sak kei leh Matpongten leh Inn kuan lai bawl ciang ZOMI nong cih sak kei vua leh bawllo zaw ding cih kan kul ding hi.ZOMI pen ih kam sungah ong ki bak ding bekbek ngak sawm keini. Zomi khempeuh a beisa kum sung khempeuh a,ih ngaih sutna,ih laulauna te NUSIA in,kum thank- 2014 ah ngaih sutna thak tawh kal suan ciatni.


url: =Malaysia ah Zomi Nam Ni nuam mahmah – 3 ~ Hau Za Cin :: ZOMI DAILY\nposted on 26 February 2013 at 11:55 am Lomkholna: Article, Hauzacin, Zomi Nam Ni\nMalaysia ah Zomi Nam Ni nuam mahmah – 3\nTuni in Zomi Nam Ni zang dinga hong pai khempeuh lungdamna khut kong len hi.\nMinam a hong bawlpa in Zomi ah hong piangsak hi. Ka minam hihna pen ka teel hilo a, ka nu leh pa teel zong hilo a, ka beh ka phung teel zong hilo hi. Piangsakpa in a piansakna bangin a piang ka hizaw hi. Tua manin ka pianna minam pen kei adingin a hoihpen leh ka hihna hipah hi. Zomi pen Pasian in a niam hetlo dingin hong bawl a, huihkhi siang lenna, siktui siang a luanna, Phualva te tuallenna mualsang dawnah hong teengsak hi. Leitung khempeuh a suk et dingin mualdawn ah hong teengsak a, mite in Zomi te hong to et uh hi! Zomi te in midangte a suk et dinga hong koih hangin midangte a neu et ding, a simmawh ding, a niam et dingin cihna hilo a, a to etlo ding, a suk et ding cihna hizaw hi.\nMidang simmawh ding ihi kei a, midang a it dingte i hi hi. Vaphual tawh tengkhawm ihih manin midang i it hi. Nopna dahna ah i kiveh a, kihawh in i kigal, i kilungdampih hi. Tua pen Vaphual itna tawh a nungta Zomi te zia ahi hi. Topa in leitung mite sanga lianzaw hamphat hong piak tampi om lak pan a manpha i neihte hi. Minam citak ihi a, zuau genlo, thudik, thumaan a gen minam ihi hi. Cikmah hun in mite ukna nuai ah i om ngei kei a, tomvei sung zawhthawh thu tawh Zomi te hong kikoih hi. Ahi zongin tua banga ukcipna panin i suahtakna dingin piangsakpa in gelna nei hidinga, tuni in tua suahtak kikna hanga lungdamna leh minam a hong piangsakpa phawkna in Ni khat ciamteh in Zomi Nam Ni i ci hi. A taktak in a suakta kik hilo in, suahtakna i neihsa a ngahkik ihi hi. Hong kilaksak hong kipiakik hi a, ei neihsa ahi hi. Cikmah hunin suahtakna neilo in Zomi te a om ngeikei hi. Khuasung hausa leh makai vaihawmte pen mipi adingin a semte hiden a, mipi a ukcipte hingeilo hi. A suakta minam Zomi ihi hi….\nGambel lam vaisai zum UNHCR pan Community Development Unit ah officer Miss Joanna in zong hong uap thei ahih manin aman zong thugenna hun hoih hong nei thei a, Zomi khempeuh in lungdam in khutbeng ziahziah uh hi. Aman a genna ah ahi thei bangin Zomi te maban hong kivanpih ding hi ci hi. Tuni a Zomi Nam Ni hong pai teng na khut taklam uh kong len a, Zomi Nam Ni nuamtak na zat ding uh zong deihsakna kong pulak hi. A kisam bangin zum lam ah maban zom zel ding hi hang, ci hi.\nPasal Hangsan puan kisilhsak: Pu Chin Sian Thang pahtawina leh Pasal Hangsan puan ZAM in silhsak in, lukhu khusak uh a, etlawm in thupi mahmah hi. Mipi khempeuh in thupi kisa, muhnop kisa in, hampha kisa a, a ngahtak mah hi ciin kiciamteh hi. Hong cidam a, a khansau a, a gam leh a mite hong huai den ding leh a beisa hun mah banga Zomi leh Zogam adinga ding den dingin deihsakna leh itna kilak ziahziah hi. Aman, “Na vekpi un na khut taklam uh lenin kong muak hi,” ci hi. Zomi hong pianna ding thukhupna a omlaiin Pu Thang Za Kai in thu sunga, mihing 5217 lak pan mi 17 bek in khutlamlo in, adang 5200 in khutlam a – Zomi Nam Ni hong piang hi ci hi. (A kicingzaw in a DVD ah na en un). Koi mun peuh ah om leng i minam Zomi mangngilhlo ding, i hihna Zomi i tunna gam tek ah pulak a tua min mah tawh kiciamteh dingin mipite hanthawn hi. A thugen khit ciang a tutkik ma in stage tungah la khat sa dingin a ut peuh sam a, hih la hong sakpih hi:\n(a). Lia leh taang tem bang kitawi un,\nZomi Nam Ni lambang pak leng e.\n(b). Zomi Nam Ni lambang pak leng,\nZomi buppi angtanna hi a,\nBang i thasial (thangsiat) na diai lawm aw e.\nZogam Cowboy lukhu khu: Lungdam kohna Sia Kap Lian Thang a neihma in Lengtong Kam Khen “Zogam Cowboy” cih minpha piakna lukhu khuksakna hong nei hi. Pu Kam Khen pen tuni panin Zogam Cowboy hi ciin kiciamteh hi. Zomi cowboy puan kisilhsak a, lukhu kikhusak hi. Aman, “Kei hong pahtawi na hi kei uh a, na pianpih na sisan mah a pahtawi hi uhteh,” ci hi. “Ka innkuanpihte in zong Malaysia ah om i Zomi pihte na hopihsak in, ciin hong vaikhak uh hi,”ciin pulak hi.\nTuate khit ciangin Sia Kap Lian Thang in lungdamna thu siamtak in hong gen a, tuni a hong pai mi khempeuh tungah lungdam thu a gen ban ah – Zinmang Pu Chin Sian Thang leh amah hong uap khempeuh tungah lungdam ko hi. Zomi Nam Ni celebration committee te kipiakna leh hanciamna leh sepgimna hangin hih ciang a kitung hi ci hi. Vai thupi hih bang nopci taka hong zawhpih makaite leh mipi tungah lungdam kohna a neih khit ciangin a ban ah kizom suak lai hi.\nZomi Cup 2013 Champion’s Trophy Piakna: Malaysia gamsung bek hilo leitungbup Zomi khempeuh hong lawpsak leh hong engsak mahmah Zomi Cup 2013 ahi hi. Hih sungah football team 41 kihel a, team khat ah mi 20 min khum thei in a sui bekbek zong mihing 820 pha a, a en mite kihel nailo lai hi (Team 41 x 20 = 820). Pasal in football sui in numeite taikidemna nei uh hi. Football ah Champion team Nguasing Khua trophy golpi khat kipia hi. Numei taihat penpen zong trophy kipia hi. Gualzawhna a ngahte i lungdampih a, a tha uh zong kihual mahmah in a mel uh en leng zong Argentina pan hong pai hi ung, Maradonna lawmte vive hi ung a ci ding tawh kibang hi. Singapore Zomi te tawh kikholhna in khatvei kisuih ding bang ut huai phial hi..!\nHih medal leh trophy piakna hun ma in Zomi Cup hong patpih makaite pahtawina pia masa uh hi. Tulsa, USA hong lensan khin Tg. Khampi leh Pa Lang Kap ahi uh hi. Amau makaihna tawh Zomi Cup pen kum 2010 in a khatveina na nei uh hi. Tua pan kizomto zel in tukum a kum 4na ah khua 40 pan team 41 a kihel thei ahi hi. Hih banga makaite a pahtawi uh etlawm in ngaihsun siam kasa hi.\nKimawlna makaite genna ah Zomi Cup pen gualzawh kidemna hilo in kilawmtatna leh kikholhkhawmna hi ci uh hi. Tua pen Olympic deihna (Olympic Spirit), “Not to win but to take part” (Gualzawh ding thupi masa kei kihel ding thupi masazaw) tawh kituak mahmah hi. Team 41 in ni 7 sung 96 vei sui uh a, khatvei zong kuamah a ziakai omlo in, a hun ciangtansa lianlian in kipan in zo den uh a, tua banga hun zat a khatveina hi ciin ciamteh uh hi. Zomi ten i sawm taktak leh leitung pen a uk zolua hilel hang. Hunlap cihte a hih theilua hihang, mikangte leh mikhangto masate bek in a zat theih uh na hikei.\nTutung Zomi Cup pen Chinese New Year tawh kituak a inn ah ka omcip sang va zin phei kha mai leng ka mittai in ka mangngilh loh ding thu tampi va mu mah ding hiveng maw ciin ka kisikkik phial hi. Ahi zongin a nuamzaw hunte i masuan hi cih bangin a kumsim in nuamto semsem ding hi cih ka lamen hi. Mai kum ciang bel aw…\nPrevious: Pu Cin Sian Thang’ thugenna – Zomi Nam Ni Malaysia 2013\nNext: Malaysia ah Zomi Nam Ni nuam mahmah – 4 ~ Hau Za Cin


url: =Tuun sungkhat pan (No. 2) ~ Rev. Dr. Suan Za Khup :: ZOMI DAILY\nposted on 29 May 2008 at 9:14 am UTC+9:30 Lomkholna: Article, Suanzakhup\nBeh thupitsak luatna: Ih Beh leh Phung in Tuun sungkhat pan a piang ih hihna (identification) hong lak hi cih ih genkhia khin hi. A hi zongin tu in Beh thupit sak luatna in mi namkhat ih hihna pan in hong thanem sak thei hi cih ih gen nuam leuleu hi. Beh kipawlna, Beh laibu, Beh ankuang umkhopna, Beh khat bek in khuasat ding/veng khat bek ah omkhawm ding, etc., te in Tuun sung khat ih hihna pan in hong thanem sak thei hi. Tualgal lam ah tuibang in damdam in hong taisuk tawh kibang hi.\nGentehna in, nungak khat in a behmin tawh hong ki lo/gen den leh behdang te in tuanu pen gimneih ding hi (Minam lungsim leh numei kibang a, sensitive baih mahmah hi). Tua ban ah, nungak khat in pasal a neih khit ciang in a nungsang behmin hong thupisak den hen la hi leh a taten kua beh min zangh zaw ding (a pa ah maw or a nu ah) cih buaina tawh Tuun sungkhat pan in buaina lianpi innkuan sungpan hong kuangkhia mawk ding hi. Namkhat ih hihna ah ih thahat theihna ding in behvai lampang pen thupi genluat loh ding a hi hi.\nPilna thupitsak na ah: Pilna/Siamsinna (education lam zawdeuh) American tea ding bek hi lo in Zomi te ah zongh a hi hi. Laikung laidal tawh a hunciangtana ih sin pilna te zongh a thupi mahmah a hi hi. Tua mah bang in, laikung leh laidal ih neihma a ih pu leh pa te siamna leh theihna te a simmawh huai ngeihetlo a hihna ih tel semsem hi. Minamneu tuamtuam te tawh ei Zomi te ih kibatlohna pen tuana pi leh pu te pen na mawk hai hetlo uh hi. Nikten puansilh nei te ih hi a, industrial tawh kizomkha het lo in innlam dan an huan dan, lo khawhdan, a siamsa te hi uh hi.\nA hi zong in tuhun ciang in, laikung laidal tawh Siam sinna ih neih ciang in pilna kitawk kimlo (unballance) in thu ih gen kha thei zel hi. Secular pilna bek thupi hi, theological education te thupi zaw hi experience tawh thuahzaw ham tang uh hi, tua sang (institution) pan a te bek zat taak hi, cihna tuamtuam te in Minam khantohna ding a nasem nuam khat ih thanem sak kha thei zel hi.\nA taktak in, pilna sangmahmah a nei te in, pilna sinlo te hong khantohna ding hanciama nasep ding hi a, pilna a sin zolo te in pilna nei te pahtawi ding ahi hi. Tua gampan in hong ciah a hih ciang in ci a mawk pahtawi ding leh mawk etneu ding a hi kei hi. A ma veina bang in lawpna tawh ih gam ah na hong sep theihna ding in thapiak ding a hoih pen ahi hi.\nKhanglui hunte: Mi masa leh milui cih lungsim neihna a gennuam ih hi hi. Khangthak te lunggulhna leh siamna te ih milui te in hong hong muhpih banlo thei uh hi. Khangthak tuailai te in IT hun tawh kizui in ih Minam kipum khat theihna ding in Tuun sungkhat pan ih hihna mun tampi pan in panla thei uh hi cih pen ih mi masa te in hong kiphawk pih kimlo thei hi.\nHun tam veipi tak la a, khangthak moi mahmah khat in thu hoih hong pulak khiat ciang in huailai a kum 55 above khat in nang naupang bang mah thei nai kei teh cih tawh a lupan in tusuk in cihphial zahkhopa na asak mahmah ding kammal khat leh nih tawh khol sak ziau kha thei hi. Khangthak leh khanglui kitawikim (well ballance) ki sam mahmah hi. Khangthak tuailai te in ih mipil leh mi masa te kantan/dem in nasep hetloh ding hi a, mi masa te in zongh no khangthak te lo tawh ih khantohna piang zolo ding hi ki cih ton/tuak ding a hi hi.\nRev. Dr. Paukhanen in Khuadopawi kipawlna te thupi lua sa lo: A diakdiak in Yangon ah a bawngbawng a kipawlna tam mahmah hi. Gtn: Gunkhal khuado kipawlna, Lenpang khuado kipawlna, Khuano khuado kipawlna, khuamin leh behmin tuamtuam tawh khuado kipawlna etc. cih bang in khuado hun ciang in ki gen ziazua zel hi. Dr Enno in a genna ah, “Khuado pawi huntak ciang in, ih pianna khua/khawk dung zui in ih lawm it tuamtuam te tawh ki khen in ei pawi kipawlna ah ih paizel hi” cingei hi.\nMinam buppi ading a nasem te in hih kipawlna neu nono te pen, taangpi a ding nasepna ah hong maimial sak thei a hih lam pen tel tak in thei uh hi. Tua a hih man in TBC (Sia Enno local pawlpi) te in Zomi bup ading in khuado pawi yangon ah bawl zelzel uh a, tua pen khua tuamtuam pawi kipawlna ciang bek hi lo in, minam bup a ding in hong gawmkhawm Minam pawi a suaksak zo uh a hi hi.\nThukhupna: Tutung ih thulak dan pen negative lam kalkak masa in thu ih gen a, a hi zong in a neupen pan in a lianpen ih Zomi khempeuh tungah ih nuntakna tawh ih theih vive thu te a hi hi. Ih deihna bulpi in Zomi khempeuh pen Tuun sungkhat pan a piangte ih hihna ah thahat semsem a ih mainawt ding a hi hi. Tuun sungkhat pan, Suanzakhup (Korea)\nPrevious: Tuun sungkhat pan (No. 1) ~ Rev. Dr. Suan Za Khup\nNext: Ruth Graham Bell Khekhaap ~ Dr. Pum Khan Pau


url: =Banghang in lai simhuai ahiam? ~ Job Cinpi :: ZOMI DAILY\nposted on 26 November 2018 at 10:29 pm Lomkholna: JobCinpi, News\nLaisiam ding a kihta mahmah mi khat na hiam? Na kianga om na tu na tate lai simsak nuam mahmahnapi na tu na tate muhna ah laibu khat vei zong a lem ngei lo mi na hih leh na tu na tate na thuhilhna muibun zo pha lo ding hi.\nGamdang mun tuamtuamah Kawlgam mah bangin lai tawh kisai kipattahna a khangto nai lo gam tampi om hi. Lai tawh kisai a khangto nai lo gam tuamtuamte lakah Kawlgam pen a khangto lo pawl hi dingin ka um hi. 2014 kum Kawlgam mimal simna ah Kawlgam sungah mi tan 50 val kiom hi, ci-in kiciamteh hi. Mi tan sawmnga val omna gam khat ah, laibu bu zanga a bei dong zuak ding pen a kum bangin ngak kul hi, ci-in Kawlgam laigilh siapite in na gen uh hi.\nA hoih a minthang zaw deihte bu tul khat cih bangin kibawl ngam bek hi, ci uh hi. A khangto gamte ah laigelh siamte hauhlawh uh a, nuntak nuam lawh uh hi. Laigelh siate a hauh nading mipi in a laigelhte uh a mawk leisak hi peuhmah lo uh hi. A hang pen laisimna in khantohna hong neisak hi, cih thei uh ahih manin laigelh siate khantoh nading sangin amau khantoh nading lunggulhna tawh lai a sim ahi zaw uh hi. Laigelh siat in amau angsung ading bek khualna tawh lai a mawk gelh hi lo uh hi.\nZomi Laisim nuamte page sungah ka mun nawh mahmah thu khat om hi. Gentehna, Pasal hoih na suah nop leh, cih thulu tawh thu tawm khat kigelh hi leh tua thu nuai ah Zi hoihte ading zong kisam lai, Pasal bek a hoih hang nupa kaal sung nuam thei tuan lo, cih bangin mimal muhna a gelh nuam ngiat mi pawlkhat om uh hi. Muhna nangawn eima muhna bek a thupisak, eima thu bek thu a sa, eima ngaihsutna bek ngaisutna man bangin i muh lai teng midangte muhna le midangte lungsim kimuhsak thei ngei lo ding hi.\nLaisimna in hih bang lunsimte hong khel thei hi. bang hang hiam cih leh lai khat a kigelh ciangin laigelh pa in ama lungsim bek ahi lo, ama sim ngei laibu tuamtuamte le amah muh ngei midangte lungsim tuamtuamte gawmin lai sungah gilh khia hi. Tua manin laisimte in mitampite ngaihsutna a kigawmin lai sung pan thei mu thei uh hi.\nGentehna, America gam ka tun ma-in America gam thu a kigelhna laibu pawlkhat sim ka hih manin a mun ka tun ciangin a mun a omte theih loh ka theih thu pawlkhat na om zaw lai hi.\nMi pawlkhatte in phuahtuam thu ci diam, thupiang taktak ahi lo, bawltuam tangthute sim huai lo hi, ci uh hi. Tua bang muhna zong muhna man hi khin lo hi. Gentehna, ziauphuah a siam mahmah mi khat thu a kigelhna phuahtawm tangthu khat na sim ciangin mi bangci khem ding cih ngahsutna na neih ding hi lo hi.\nKhemna bangci hong pai thei, mikhemte in bangci mi khem uh, cih na muh nading ahi hi. Tua manin lai a sim, laisim a hat mi peuhmah kimawk khem zo pakpak lo hi. Lai a kici khempeuh a sim huai lo lai cih om lo hi, ci-in siapite in na gen uh hi. Amau gennopna ah, Lai simsim peuh le cin na nuntakpih ding le na pelh ding na khentel thei lel ding hi, ci uh hi.\nLaibu khat le nih bek simin tua sunga thute 100% na zuih sawm leh na zuih lampi khial thei ding hi. Tapidawte adding theih ding a ksiam khat om hi. Pasian kammal Laisiangtho pen lai dangte bangin sim ding hi lo hi.\nNa theih a tam ciangin na teel ding hong tam semsem ding hi. Na teel a tam leh na tel tam semsem ding hi. Na theih a tampi lak pan khat na teel khiat ding hi a, na teel khiatte a kigem ciangin na tel taktak thu hong om pan ding hi. Teel a tam kei leh na tel tawm ding hi. Na khuak sungah nangma aituam ngaihsut ding thu a om kei leh midangte thu na ngeihsut lel ding hi.\nNa ngeihsut khempeuh nangma aituam neih ahih ding thupi hi. Na ngeihsut khempeuh midangte thu ahih leh ngaihsut huai kha dingin ka um hi. Midangte thu na ngeihsutna pen a si ahi khin lo hi. Ahi zongin nangaihsutna a tam zaw midangte hoih lohna, midangte minsiatna, midangte ginatlohna, midangte thasemna, cih bangin a sialam muhna ahih khak ding hoih lo hi.\nLaisimna in a hoih lo, a thupi lo, manh a nei lo, a kisam lo ngaihsutnate khuak sung pan kiamsak thei hi. A hang pen tuate mun ah na laisim thute in munle uh ahih manin na laisim a tam semsem leh na ngaihsutna siang semsem ding hi.\nBang laite sim ding cih pen na lunggulh thu nam tawh kisai ding hi. Mi pawlkhatte in a lunggulh thu namte sim lo uh ahih manin lai a sim uh ciangin ihmut suak ci pahpah uh hi. Kei zong hun khat lai-in tua bang mah ka hi hi. Ahi zongin ka lai sim ding pen ka lunggulh thu nam ka sim a kipan-in laisim sangin a nuam zaw nasep om ka sa nawn kei hi.\nBang hangin nasep ci ka hiam cih leh laisim cih pen cimphawng a neih ding ahi kei hi. Nasep mah bangin hun piak ding le hanciam ding kisam hi. Cimphawngin lai na cim leh na cim bek hong phawng dinga na cim hong phawn khit ciangin a mawkna suak ding hi. Job Cinpi (Zomi laisim nuamte)\nPrevious: Na ngaihsun ngei hiam?\nNext: Singapore inndawl 11 pan naungek kum 2 aphapan kia in silo bilbel


url: =ABOUT US ~ MUC\nAmasa in hibang Website ongpia ih biak Pasian tungah lungdamna lianpi ka ko masa hi. SDA pawlpi maan ih hihman in ih tangko ding thu tampi tak leh ih pawlpi sung mahmah ah Pawlpi mite theihding leh simding kilawm Articles tampi tak nei ih hihman in tuate a hawmkhia sawn leh akem cingin mapang thei ih hihman in lungdamna ih pulak khia hi.\nBanghangin hibang website ong piang khia hiam cih dotna tawh kisai-in gending tampi aom lak ah Makaite theihna leh makaihna mah tawh ATI sangpi Maymyo ah kiphut in tua sangpi pan Pasian thu kisin in Sangthupi mahmah ong hihteh khanglam makaite in deihlo uh a Sia Kenneth Thang leh Sia Kai Khan Khualte sign thuhna tawh(Khanglamte Molhtum) ong phiat uh hi. Kum 100 pawipi Tantaung (Taungngo) ah pawi aom ciangin Siapi Memory Tun in no Zomite hai thei mahmah uh teh no lak ah ka molhtum tampi tak nei ingh, muamkhum khat tawh a lungkim te hi uh the ci hi. Ih siapite tawh uino suktuah bangin ong sutuah ta maw uh hi.\nTua acih mahbangin muamkhum tawh a lungkim pianpih Siapite leh makaite hangin tu ni ciangdong kibuai mahmah hi. A zenzen in tua muamkhum tawh alungkimte om kei zen leh khanglam siapite in ong suktheih nading uh tam lo ding hi.\nConference ong pian nadingin Zomi sungah makaipite in 1987 pek in Sia paukhante Isuzu pi tawh mandaly ah na pai ngeingai uh hi tua in vekpi mah a kideih ahi hi. Division in laiphah ding gen a lai kiphah hi na pi’n Pastor Kip Za Nang Union Secretary pipa in alaipen ninbung ah na koihsak ziau hihtuak, tua bangteng tawh ong hi toto in Division late president Pr. Gulfant ong paiteh amau zong thukim hi a kong pai kikteh conference honna pawipi bawlding a cih hi a Siapi khat ahi Pr. Kai Khan Khual bangin hoihlua hi ci-in bang akiciam phial zizen hi a Maymyo pan laiphahdingte bawlding cih hi a Maymyo a tunteh a tote in banggen hiam thute kilehbulh lam in gingkhia hi.\nHibangteng tawh C te apanpih ding sangsik un ong lehpan ta uh a atawpna ah ci ni cileng Sabbath School Lesson te Mission News te kingah nawnlo hi. Lei ding na ngawn kingah zo ngiatlo a Missionte in phal ngiatlo ahihman in 2006 akipan in bangbang hita leh website nei-in tuapan in mikim in Sabbath School Lesson asimtheih ding lunggulhna tawh hiciang Pasian in ong tonpihto suak hi.


url: =US gamsung khualzinna pawlkhat – 23 :: ZOMI DAILY\nUS gamsung khualzinna pawlkhat – 23\nposted on 25 January 2016 at 8:00 am Lomkholna: Article, Awnzapau\nZing-an Bawl leh Piak Hong Thuah\nKa zinpa uh Peter tektek mah zingsang nai 5:00AM khawngin zingtho in zingsang an (breakfast) ding bawl in amah kia manlah mahmah hi. Ka thawh kim khit uh ciangin amahmah in ankuang hong lui kaikai leuleu a, innteekte dan a mangdan mah hin teh ci-in huh ni citeng lo in lung nuam lopipi mahin ka tu diamduam lel uhhi. Zing-an dingin aaktui toknawi kan, pongmoh, hotdog kici sa-ngoi leh niangtui hai golpi khat tek hong pia a, ka ne pah tangtang uhhi. Tua zawhteh amaute nupa in a nasepna tek ah hong kuansanh pah uhhi.\nKangkang nute pen Sunday ni amau pastor sepna biakinn ah kikhop loh a pha-mawh ahih manin Sani nitak lam anneek khitteh ciah ding a innteekte nupa tawh akigensa ahihi. Tua hi aa a mau ciah zawh ciangin ko innkuan zan nih tak a taam thuah lai ding ka hi uhhi.\nAmau nasep kuankal in ko a zinteng Niagra Falls en kik dingin ka kilimthawi kik uhhi. Atung santak pan bek en nawn lo in American Falls a zeutui kiatna a khee lam a taw lamah lutman pia in ka pai uhhi. Tuipuan khat, buangnai khedap khat tek hong kawm hong zangsak pak hi. A nuai lamah tuaksukin zeutui pen ka tung etkawm veva uh leh tui malneu vive guah phin bangin hong zu sapsap a, tuipuan silh hi kei le ung tawmvei sung a, akikawtcip pah ding ahihi.\nKo guak bek hi peuhmah lo in midangte zong tuipuan silh tekin akiphu phangphang ka hi uh a, a pawl apawl in hong khen in hong paisak hi. Ka man piikpeek khit uh ciangin ka zinte nupa inn hong tun kik ding tawh kituakin ka zin uh ka zuan kik dildel leuleu uhhi.\nSun-an Asian Buffet ah hong neek pihhi. Anneek khit zawh ciangin Peter in Kangkangpa mawtaw vel sak a, a pei khat muang pha lo ahih manin khuasungah puahsak phot in tua zawhteh ciahsak pan hi. Kei bang sangin nakpi takin maak tangzang nasep kiva mahmah zaw tham pek ka sa hi.\nKa lawmte nupa ciah zawh ciangin innah ka ciah uh a, Peter pen ama nasepna mahah pai kik pah hi. Peter khualzinna pen Canada leh US a kawm kawikawi ahihi. Amah’n US leh Canada gammi suahna (dual-citizenship) nei tuak hi. Ko bang visa nei hi le ung Toronto khuapi bang tawh kinaai mahmah hi.\nHun ngah pian ka hih manin Nu Ngai Zente inn ka pumvel kawikawi a, innnuai gultawng (basement) ah mawtaw bawlna tools, lettama van, puansawpna, keellei (ladder) cihbang akicing takin nei hi. A inntualah truck nih tak om hi. Amau nupa in amau zat ding mawtaw nei thuah tuak uhhi. Khuakhal hun vacation a pai ciang a, tuitungah a zat ding speed boat a neu khat leh a lian khat a inntualah koih hi.\nA huankiu khatah mantasan (mehthuk) phung khat leh manta kung 4 khawng a ciin pen gah lah gah a pum lah gol cihtakin golin a nupa in gai zo peuhmah lo uh hi. Peter bang peuhmah mi tha-nuam mahmah khat hi a, a hun a ngah diak takteh tangvalno khat tawh a inntung khan teng kuamah dang cial lo in amau mah inh puah kik ding a sawm uh ahihi.\nPrevious: Cingno tawh Bangalore ah ~ Zomi Quavadis\nNext: Kammal kilawm pawlkhat (azom 25 Jan 2016)\nEi Sia Nennen Pawl ~ Rev. Zam Khat Kham\nPakistan vanlengtual ah Malaysia IS member khat thauvan honkhattawh kiman\nTopa zahtaakna ~ GS Pau


url: =Thailand ah Bomb puaktam, mi 18 liam :: ZOMI DAILY\nposted on 17 May 2015 at 8:43 am Lomkholna: News, Sawltak, Thailand, World\nThai gam leitawlam aom Yala Province sungah Bomb puahtapna hangin mi 18 liam cih Friday ni in Thai Army te in genkhia uhhi. Thailand leitawlam pen Muslim hiamtawi te phualsahna khat ahih manin Thai galkap te’n buaipihden uhhi.\n2004 kum khitzawh Southern Thailand ah gamsung buaina hangin mi 6500 val in sihlawh khinta uhhi. Hih asi te atawmzaw pen khuasung mite hi a, Buddhist biakna leh Muslim biakna vaihang in buaina tampi omden hi.\nThailand pen agambup biakna ahihleh Buddhist hi a, ahi zongin Southern Thailand sung aom Yala, Pattani leh Narathiwat Province thumte ah Muslim te atamzaw om uhhi. Tuahang in abeisa kumsawtpipek akipan Thai leitawlam ah buaina omden hi.\nAbeisa Thursday zanlam in Thailand leitawlam aom Yala Province sungah Bomb akizom in 14 puaktam a, Friday ni zingsangtung inzong Bomb 3 akizom in puaktam cih Regional Security Spokesman Colonel Pramote Prom-in in genkhia hi.\nAkizom phial in Bomb 17 vei puaktam ahih manin mi 18 in liamlawh uhhi. ZD Sawltak\nPrevious: Andaman tuipi tung cimawh te huhnading in IOM in Million khat piakhia\nNext: Hell sungpan sumhau pa laikhak\nNajib te innkuan gamdang ataitheilo dingin Blacklist in kikoihta


url: =Gensia hawmthawh leh :: ZOMI DAILY\nposted on 6 October 2014 at 10:10 pm Lomkholna: Khaibawi, News, Zomi\nHih kammal pen eimite sungah I lungkim lohna khatpeuh aom ciangin aki limzat phadiak kammal khat ahi hi. Kei mahmah in zong nong hawmthawh leh nang’ hih pah in. Nong hawmthawh leh nang bawlpha, genpah, sempah in, cih bang dan a tuamtuam in kazangh khathei zel hi. Ka ngaihsut kikikteh tua bang dan a kazat pen dik kasak lohna pawlkhat ka mukhia hi. A masa in hawmthawh thu gen masadih ni.\nHawmthawh: Bawlung(foot ball) I ki mawltak ciangin I goal khumdingpa in Kungpangpa omlo in sui-in hong khum kei leh ki hawmthawh mahmah hi. I ki thuahpihpa in eima deih bangin hong piakei leh ki hawmthawh mahmah hi. I goal ngakpa in bawlung olno tak in a leitai a kisui pen na mankha kei leh ki nak hawmthawh mahmah hi. Hici bang ki mawlna ah eilam pawl a tuaci pawl ah ki helkha hile hang, ki hanghang, ki\nawngawng nuam maikhading hi. Tua pen I muhdah man hipeuhmah loin I hawmthawh luatman gualzoding a, I utluatman ahi hi. Pawlkhat in na leh lak-in a kitai, a kicih khaktak ciangin hehin nuak a, ki mawlkimlai khawlhiau, paikhiahiau thei uh hi.\nLamka lam-a, ciamnuihsiam a, aminthang Pa. Sumpi in Ciamnuih a, a genna khat a takpi zong hihtuak khatvei Bawlung ki mawlna khat ah a Kungpan(goal keeper) pa bawlgam(singgam) piakhalo uh ahih manin Bawlung a paiteh manlo in a khutzepsa in naom phiuphiau hi. A lawmte khat in bang hanga na manlo lawmlawm na hia? acih leh Bawlgam(singgam) nete in manve ua, cih tawh dawng geih kici hi. A lawmte’n vuagawp, satgawp, cilphihgawpnuam khading uh hi. Tua pen a muhdah man uh hilo in a hawmthawhluat man uh na hizaw hi. Naupang khat kapkap in a nu/pa te’n a khemkhem hangin tawpnuamlo a tawpna ah bengek uh hi. Khat leuleu a nu/pa te’n thu hilhhilh mangnuamlo a tawpna ah tuaci ken cita le-uh mang tuanlo ahih manin sat uh hi. Tua pen a muhdah man uh, a it leh man uh hilo in a hawmthawh luat man uh ahi hi.\nKhatvei hunkhatlai Kawlgam ah Sangsia khat in sang naupang khat lai hilhhilh gualkhat pen sawmvei bang hilhta leh theizo mahmahlo a tawpna ah sat hi. Tua pen a muhdah man a asat hilo in a deihsak man, a hawmthawhluat man a, asat ahi hi. Khatvei mi honkhat Pawibawlna dingin sabeng, mikhat in a kinai mahmah a, sakhat nakap in khalo mawk, a lawmte hehlua, kogawp uh tua pen amuhdah manuh hilo, a simmawh man uh zong hilo in a hawmthawh luatman uh nahi zaw. Hih thute I ngaihsut I et takciangin hawmthawh cih pen muhdahna neumuhna lamsangin ki deihsakluatna lam a kizang kammal hi leh kilawm kasa hi. Tua ahih manin mikhat in hong hawmthawh leh hehpah loin kipuahna in neithei lehang I khangtozaw ding in ka lamen hi.\nGensia: Gensia cihtak ciangin mi hih loh napi, Eg: guta lopi khat guta ci-a, midangte kiangah ki dawmun ci-a, I gen leh a gensia I hi hi. A hi zongin Guta khat hih pa/nu guta hi ki dawmun I cih leh a gensia hilo in I midangte’n a van uh a mansak loh nading a khual a agen, thumaan a hilh I hizaw hi. Tuni in na hih loh napi hong kigenkha hiam? Na hih na hong kigenkha hiam? Na hih loh napi hong kigen khak phial leh zong khasiapah tuankei in, nikhat niteh amaan hong kitel veve ding hi. Na hina hong kigen khak leh zong nasapah, mi mudahpah kei in bang hanga hong kigen hiam, cih kantel masa inla tua panin kipuahpha lecin na lawmcing zawding hi.\nKhatveilai in kuamah uk nailoh na gamkhat omin tua gam pen lamet loh pi-in amau sanga hatzaw gamin hongla in hong uk uh hi. Mi pawlkhat in hanciam in thu ngenthei te’n thu ngenin, tha le ngal tawh ana nak hanciam mahmahpawl zong na om hi. Hun hong paipai in Pasian in nikhat niteh a hanciamna uh dawngin agam uh a ngahkik theih nading uh lampi honsak, hun honsak in amau minaam sunga ulian khat khutsung hong tung kik hi. Ahi zongin tuapa in tualam tawh kisai bangmah sem nuamlo in, a gambup uh khantoh naiding, pilna siamna zonna ding College leh University te, matawlampi, vanlenglampi paina ding a kipan a tuamtuam hih theinapi in hihlo hi. A minambup uh ki pumkhat nading ki thuhual nading hihthei napi in zongh hih tuanlo hi. Ahi zongin hun hong paipai in tuaci bang, avei leh asem mi hong kipat ciangin tua pa in neumuh in tua dan a na hih uh bangmah khuasuak kenteh cihsan in a ut bangin gengawp mang hi. A mipihte pawkhat in bang hangin tuaci bang’ nangmah’n hih theinapi ci’n hihlo in a hihte gensia zawsawp nahiam acih takciangin pawlkhat in na gensiat sangin nang’ hih pahve, nang bangciang semta na hi hiam, cih san uh hi. Kua pen mi hawmtawh, kua pen mi gensia, agam uading semlo, deihsaklo ahi zaw diam?\nGensiatna I cihte zong aman nahi thei a, ki hawmthawhna khempeuh zong a sia leh ki muhdah man hikhinlo thei hi.\nPrevious: 2014 new Zealand ah Zo ngeina Khuado Pawi thu tak ki bawlding\nNext: Tulaai Leitung Thuthang tuamtuam Updates October 6, 2014\nNaupang Kepna tawh kisai ~ T. Sawm Lian\nKum 12 aphapan pasalno 2 in numei kum 6 aphapan buan


url: =En Huai Christian Innkuan ~ Bishop Lian Khen :: ZOMI DAILY\nposted on 29 June 2016 at 7:04 pm Lomkholna: Article, Biakna, BishopLiankhen\nNupa kitenna leh Innkuan pen Pasian in Eden huan pan in hong patkhiat ahih manin Pasian deihna tawh kituakin, zahtak kaaitak aa, i thupi’ bawl ding ahi hi. Pasian in kitenna siangtho le innkuan nuam pen mu nuam mahmah hi, mi khempeuh in kitenna thupi sim ta uh hen! ci hi (cf. Heb. 13:4). E.G. White in” khantawn koppihding na telna ah na kalsuan nawhlua kei- in, leitung innkuan in vangtung innkuan dong huam hi”….ci hi. Kawl paunak khat ah zong…Lo zongkhialte’n kum khat zawnlawh uh aa, zi zong khialte’n khantawn buaipih hi… na ci hi.\nTua mahbangin tuhun mite, nuntakzia i et ciangin innkuan nuam kilunggulh tek mahmah ta hi. Biakinn sung le khangno kikhopnate ah zi hoih, pasal hoih, ka ngah na’ng uh thu hong ngetsak un kici ta hi. Bang adeih na uh hiam “…Innkuan enhuai/nuam adeihna mah uh ahi hi. Tham lo-in inn kongbiang tung khawngah Home Sweet Home, Christ is the Head of this Home, Christian Home, cih kammal hoih nono, thu hoih nono te lai-in suang uh a, hite pen, innkuan nuam, inn siangtho deihna mah ahi hi”. Thuzui u leh nau, nu leh pate, Pasian in leitung innkuan pen, nuam bel vantung innkuan alak dingin atel mun ahi hi.”(Deih sakna tawh Pu. Sian Cin Zam, ii laibu bawl 90% of human life sung pan, partially adopted).\nNgaih suthuai thukhat leuleu ah, ei khangthak hunah aituam suahtakna bek kithupi sakin, Pasian deihna, Nu leh Pate’ thuhilhna le Siate hong makaihna te kithudon phamel nawnlo ahih manin, i nuntakziate hong hi zelzul pah hi. Nungak tangvalte’n, “Kei pumpi kei thu, kuamah tawh kisai lo, numei leh pasal kithukim peuh leng mawhna hi kei”, kici ziau lel hi. Nupa lopi, ut tantan ki omkhawm zelzul lel hi (living together). Nungak tangval kiten/kipi ciangin zong, ngeina cing tawh kipi kiteeng, biakinn ah siangtho kiteen’na nei, cih bang om nawn phalo hi. Zi kinawh zon mahmah in, kiteen kipi khin asawt lo-in, nausuakpawi kibawl in kipaal mahmah hi. Kiteen’ lam a kibaih ngaihsut mah bangin nupa kikhen ding zong haksa kisa lo hi.\nTheihlo kalin lampaam/kal khawngah kiteeng ziau-in, theihlohkal mahin, kikhen ziauziau lel hi. Nupate’ ki-itna, kidonna, kikepna, innkuan siangtho nuntakna cihte om pha mel nawn lo ta hi (cf. GS Pau, Akhang, a Khangin, ZOLUS Magazine No. 19, 2016, pp. 14-15 partially adopted). Hibang pen, a enhuai innkuan nuntak zia hilo hi. Satan in Eden huan sungah, Adam leh Evate’ nupa kikal nuntakzia a suksiat mahbangin, tuni-in zong, Christian baangkua sung, nupa kikal leh innkuan sung nuntakziate lampi tuamtuam tawh hong susia leuleu hi. Dahhuai le khasiathuai mahmah hi. Ei Christian innkuante’n zong telzo nailo hihang.\nAmasa pen in, enhuai innkuan ihih zawh nadingin, Pasian a zahtak innkuan, Jesu Christ tungah a kilam innkuan ihih ding kisam hi. A sangpen ah, Jesu Topa, a nuai ah Nu leh Pa, tua khit ciang, tate cih bangin kizom kipeh diimdiam in, innkuan siangtho Jesu, Maria Josephte’ nuntakzia ettehin neileng, a enhuai innkuan ihipah ding hi. Topa tawh zingvai nitakvai hawmkhawmin, amah zahtak, ki-it kilem in, khat leh khat kitheihsiam kitelsiam, mawhmaisakna tawh i nuntak leh a nopci, Vantung gam malep innkuan ihilai ding hi. Pasian a zahtakte in, mite phattuamna apia nuntakna tuikhuk tawh zong kibang hi.\nTua khit ciangin, Lai Siangtho, nuntakna Pasian’ kammal sim dending hi a, tua in, leitung thupha leh vantung thuphate omna gogilpi ahi hi. Pasian deih innkuan nuntakna i neih zawh nadingin, i gilkial i dangtak ciang, an leh tui i lunggulh mahbangin, i kha nuntakna ah zong Pasian i lunggulh dending kisam mahmah hi. Topa’n bangzahin hong it cih theihsiam telsiam ni. Topa’ hong itna theitel semsem leng Topa itsiamin ama’ deihna bangin i nungta zo pan ding hi. “Note in a suaktung naungekte bangin kha tawh kisai a siangtho nawizu na lunggulh un; tua hileh kha tawh kisai nawizu hangin na khangto ding uh a, hotkhiatna na ngah ding uh hi. Banghanghiam cihleh note in Pasian’ hoihna na ciam khin zo uh hi ” (1 Peter 2:2-3), hong ci hi.\nI Christian nuntakna ah, Misiangtho Paulu in Ephesus thuzuite ading thu angetsak mahbangin, tu ni-in eite adingin zong, hibangin thu hong ngetsakna phawk ni: “Upna hangin na lungsim sunguh ah Christu a hong teentheih nading leh itna ah zungkha-in, na kipna dingun thu kangen hi…Christu’ hong itna, a dung, a vai, a sang, a niamna cihte na theikhawm ding uh hi…Christu’ hong itna thei-in Pasian’ kicinna tawh note na kidim nadingun thu kangen hi” (Eph. 3:17-19) hong ci ngeu hi. I innkuan sung nuntakna ah, Pasian’ gam le ama’ dikna zong masa leng i kisapna dangte khempeuh zong, Topa’n hong piak thuah lai ding hi (Mt. 6:33). Tua banah, nisim naisim i nuntakna ah, lawm hoih gual hoih, veng le paam hoih i zon siamding kisam mahmah hi.\nKawlte’ paunak ah, “Sabengte’ kiangah om leng sabeng kisuak, ngabengte kiangah omleng ngabeng kisuak”, a cih mah bangin, thu umte tawh omkhawm leng, thunget leh biakinn paiding kihan ciam pah hi. Nasep hanciam, pilna kinte’ tawh kinai leng, nasep hanciamin pilna zong kideih pah hi.Tua ahih manin, “mi hoihte’ lampi tawn inla, thu man mite’ lampi na zui ding hi” cih (Pau. 2:20) i hong thuhilhna zuisiam mansian siam ni. Topa a kihta mi kua hiam? Topa in ama aadingin a teelsaksa lampi a lak ding hi (Ps. 21:12) in hong ci lai hi.\nPaunak khat ah, “Nute a damna innkuan cidam a, pate a damna minam cidam hi….” ci-in kigen hi. Baangkua sungah Nute’ makaihna nuai ah a khang khia naupangte in, lungmuanna leh khalumna tawh hong khang toto pah uh hi. Pate’ makaih/cil siam tate in, minung mimaa banin gual tawh tanbang kimzo pah uh hi. Midangte phattuam nading nakpi takin semin, tate adingin ahoih apha i deih laitakin, eimahmah i nuntakzia cidamlo thei hi. Pasian zia tawh nungta in, Nu hoih Pa hoih, makai hoihte’ nuntak, luhek kampau ziate i etteh siam kul ding hi. Nu leh pate in limtakin ngaihsut huai hi.\n‘Thankik ta neih,’ cih dan in, nei napi neih zawh ciang mangngilh pah dildel cihdan pen, Pasian hong piak vai puak a thudonlo tawh kibang hihang. Tua ban-ah, tate a dingin nu leh pate pen, kha lam leh tahsa nuntakna ah lam hong pui in hongciil masa leh etteh ding masapen ahih manin a maute zuih, sep leh kalsuanzia dinga a hoihlote zat hetloh ding ahi hi. I kideek zawh kei a, phamawh kei e ci a, i om khak a i nuntaktak leh, tate in hong etteh a, nu leh pate sep hoihlo, zat hoihlote hong luahsuk khak uh leh midang mawhsak loin, ei nu leh pate hang hi cih sansiam ding kisam hi.\nI paunak ah, “Sakhi a pi san, a no san” cih om a, i mihing nuntakna ah zong, a tawm leh a tam in man mahmah hi. A hihna ciang khat om hi. Mi khem peuh tungah a dik kimloh hangin, a tamzaw-ah dik mahmah hi. Lai Siangtho sungah zong, mihoih lo tung panin gah hoihlo gah ahihna leh, singkung cidamte a gah zong limci ahihna thu kimu hi (Mat 7:15-20).\nMipil leh kumpilian Solomon’ Late 127:3 sungah, “En un, tate pen Topa tung pana gogil (heritage) hi a, suanlekhak pen thaman ahi hi” ci’n na gelh hi. Hih munah, tate pen Topa’ letsong manpha pen ahihna kimu hi. Topa hongpiak ahih manin Topa deihna banga, kep leh pattah ding pen nu leh pate’ vaipuak ahi hi. Tua ahih manin Jesu mahmah in zong naupang kep, lampi dik/ maan tawnsak a kisapzia, Jesu a upna uh pan a lam pialsak, leh naupang limtak kemlo a, siatna lampi a zuisak mipen leitungah nungta keizaw leh ama adingin hoihzaw ding ahihna gen a, “…a ngawng-ah an gawina suang lianpi khat ki khihin, tuipi thuk sungah kikhiasuk leh ama adingin hoih zaw tham pek ding hi” (Mat 18:6) ci liang hi.\nTua ahih manin, a manpha i tate kep leh khoi ding pen vaipuak thupi mahmah khat leh Pasian deihna ahihna i phawk ding kisam hi. Ahi zongin, mihing pilna, siamna le hatna bek tawh kep zawh ding peuhmah hilo a, Pasian panpihna tawh, ama thu leh lampi maan tungtawna makaih bek ding ahi hi. Tua hih manin, ei nu leh pate mahmah in Jesu mah tawh maa paangkhawm a, thumaan lampi i tot ding kisam hi. Banghanghiam cihleh mitttaw leh mittaw lampi maan ah kimakaih theilo, lampi maan kilak theilo ahihna thu Jesu in genkhin hi (Mat 15:14b).\nNasep hanciam mahmah, ihmu theilo liangin tate’ khantoh nading thu ngaih sunsun, ne ngamlo, ta ngamlo liangin sum tampi bei-in, tate hoih nadingin i hanciam hi. Ahi zongin, khat veivei Jesu Christu mah masak khalo ihih manin i lamet leh i gimna zahin lawhcing lo thei hi hang. Lamdang lo hi. I hun tampite ah, Pasian nusia liang-a pilna zonna; kikhawm manlo liang-a sum leh paai zonna; Lai Siangtho sim manlo liang-a TV, Video etna le; thungen manlo liang-a phone khoih niloh nate leh Facebook bekbek tawh buainate’n lampi man hong tootpih lo-in, Pasian deihna hong tunpih lo kha ding hi.\nTate hangin lunggim, khasia in na kap hiam? Na tate hangin maizumna leh mindaina na thuak hiam? Lim takin ngaihsun in. Aipi pai zia a note’n a zuih dan zong hithei hi. Pasian lamah makaih ngeilohna hang, lampi maan a tot theih lai-in hilh lohna gah a lo zong kihi thei hi. Tua hi a, thahatna sangin, lungduaina hoihzaw a, khuapi khat ukna sangin, eima pumpi ki-uk zawhna hoih zaw hi (Paunak 16:32), i hong thuhilhna zuih siam ni.\nLai Siangtho sungah ‘Topa zahtakna pen pilna kipatna hi’ ci a (Late 111:10; Pau 9:10), Jeremiah laibu sungah, ‘Topa a muang mite thupha ngah hi a, amau (thupha ngah mite) pen guun gei a kisuan singkungte, a zung tui omna ciang a thukpi sungah a tum bang hi a, tua singkungte pen nisa lua leh guahzuklohna hangin bangmah nawngkaina om loin a tehte hing denin, gah limci a gahkhia tawntung hi’ (Jer 17:7-8) ci hi. Tate makaih siamna ding pilna, tate tungah gahpha gahhoih gahkhia dingin zong Topa zahtakna, amah muanna kisam masa cih kilang hi.\nTate kep siam pen haksa lua mahmah ahih manin, mihing pilna leh siamna bek tawh hih zawh ding thu hi lo hi. Kem zo ning, pantah zo ning, mi lian mi thupi suaksak ning, ci-in kuaman genkhol thei lo hi.Hoih tak leh pha taka Pasian deihna leh Pasian thu tawh makaih pen nu leh pate vaipuak hi a, a gahkhiasak ding, a lawhcinna pen Pasian’ thu ahi hi. Tua hi a, kician takin Lai Siangtho in,“Naupang khat a neu laiin lampi maan tawnsak lecin, a teek dongin lam pial nawn lo ding hi” (Pau 22:6) ci-in hong hilhna bullet tinten ni (cf. T. Sawm Lian, Daihna Cabin, ACA- ETS, May 2016, adopted).\nInnkuan sung nuntakzia ah, Christian biakna bek hilo, biakna khempeuh in apicing/acidam kizopna thupi sak mahmah hi. Ei mite i khantoh lahna pen innkuan sung tek panin lunghin suangpo, gamtat luhek, kampau mukpau, din mun lakzia, kipattah dan leh i vaipuak dante picing zo nailo (zuihding kician ngeina hoih ineihzawh nailoh hang ahi hi.) i neihloh hang ahi hi. I kipuahphat mahmah kul ding hi.Tua ahih manin, i minam a khantoh theih nadingin, a picing zonailo innsung nuntakna panin apicing innsung nuntakna lamah galkah ding kisam mahmah hi.\nInnkuan nuntakziate picinna in, i minam khantoh nadingin, thusim hoih, pansan hoih, siksan kip mahmah khat ahi hi. Innkuan sungah, Nu leh Pate kizopna, Nu leh Pa leh Tanu Tapate kizopnate cidam zonai lo! kimakaih ziate zong picing zonai taktaklo ahih manin, khua le tui le mipi, tangpi tangtate tawh kizopna-ah zong akitangsam leh akibansam lai tam mahmah hi. Mopawi nopci ding kihanciam tek naven, innkuan nopcit ding kivai hawm zonailo hi. I innkuan sungte-ah, teek le mote kizopna cidam zonailo hi. Tate’n zong nu le pate’ thu mangnuam nawn phamello ahih manin, innkuansung limcit lohna in pawlpi sung le kiim leh paam hong lawhto hi.\nPasian in amaa’ lim leh mel sun dingaa hong bawl ahih manin (Gen. 1:26) Mailam ah minam picing i suahzawh nadingin, tulaitak innkuan sung kipattah zia le kipuahzia tawh kisai mahmah hi. Tua ahih manin, innkuan sung nuntakzia le kimakaih ziate i thupitna le manphatzia pen, German mipil Max Webber in hibangin nagen hi. “Innkuan i cih pen leitung neu (microcosm) bang hi-a, gam khat i khantohna, thupitna, nopsakna, kiamsukna, ginatlohnate, hauhna le zawn nate na theihnop leh tua gamsunga teng innkuan nuntak ziate etna tawh kithei thei hi”, ci ngiat hi.\nBilly Graham in zong innkuan nuntakna pen Pasian gam a malepding a hihlam nak tellua ahih manin, ‘Vantung gam nopsakna naciap nop leh ko innah hong hawh un’, naci zen hi. I paunak khatah zong, nupakop kipumkhat kithutuahna athupit zia hibangin hong gen hi. “Putu kilungtuak, Sahangin kikta, Nupa kilungtuak, khuakhat in zolo, khuakhat kilungtuak khua kua in zolo” na ci hi. Tua banah Buonaparte Napoleon in zong, “Nauluai avei khut in, leitung uk hi”, naci hi. Tua ahih manin, bangkua sung khantoh theih nading, adiakdiakin i minam a picin nadingin, i muan i suan tuailai khangnote a khuasuah zawh nading, mipil, misiam, ulian, gamnu gampa leh biakna makaite asuahzawh nadingun, Nu leh Pa te panmun, dinmun leh naupangte makaih zia pen thupi mahmah hi, cih thu hong phawksak sansan hi.\nAlianbel Siampipa, St. John Paul II, in bang naci hiam cihleh, “Mailam khangthak khempeuhte in innkuan sung tawnin pai ding uh hi”, naci hi (The future generation passes through the family, John Paul II).Tua ahih manin, innkuan hoih, innkuan picing te pen, khua le tui leh gam le lei khantohna hong piangsak thei, makai hoih, mipil misiam le mihaute i pianna naakpi ahi hi. Tua ahih manin, tulai innkuan sung nuntak dan leh khangnote omzia enin, mailam hunding dan kimu khol thei hi, cih hong phawksak hi.\nAtunga thute i et ciangin, Christian innkuan i thupitzia le manphatna kithei khia bek thamlo-in, i kalsuanzia ding zong hong telsak pah hi. Christian innkuan i cih in, leitung neu khat le biakinn nokhat hi-a, an nekhawm tui dawnkhawm bek thamlo-in, thu ngenkhawm la sakhawm innkuan i hih ding thupi hi. Tua ahih manin, Nu leh Pate in, tate adingin, Pasian thu hilh masa, sia masa, leh tuucing masate hipah uh hi. Tua hi leh, mite etteh theih ding leitung ‘khuavak’ le leitung ‘ci’ bang hiding hanga, tua innkuan sung panin Pasian gam leitungah atungsak dingte ihi hi. Topa’ lungsim puak zia, itna, apicing nuntakna, kipumkhatna, kithutuahna le kithumannate Pasian innkuan ahi ‘leitung’ ah i tunsak zawh ding kisam mahmah hi (cf. Thuhilhkikna 12:1; Eph. 5:1-20; Christian Khangnote, by Lal Run Piang, Samte).\nTua ahih manin, ei Nu leh Pate in, tu ni naupang, zing cianga i nu i pa leh biakna le gam maikai dingte maikaih vaipuak sangin a lian zaw vaipuak om lo hi cih phawk ni. Pasian nasepna a lianpen leh inn sung mission nasep hoih pen zong ahi hi. Job in zong, ka tate in Pasian mangngilh kha leh ci-in zingsang simin a innkuanpihte biakna piak pih ngiat hi (cf. Job 1:5). Galkap mang Cornelius in zong, a innkuanpihte tawh, Pasian kihta in mite tungah thupha tampi bawl a, Pasian kiangah thungen niloh uh hi (cf. Sawl. 10:2). Etteh huai innkuante hipah hi. Tate in zong, Nu leh Pate pen, i leitung Pasian ahih lam phawk siam in, Nu leh Pate thumanna in, Pasian’ thu manna hi a, khansauna, daupaina, lawhcinna le matun zawhna thupha naakpi hi cih zong phawk siam ni! (Sirach 3:1-6)\nKhualzinna-ah kal khat pan a kipat mahbangin, mipi kikhel nading leh khantoh nadingin, mimal, nu leh pa leh tate, innkuan pan hong kipan khia ding ahi hi. Tua ahih manin, ei Christian innkuan sungah thu ngaihsiam, thuciin siam, thuzuih thuman zong siamin, nuntakpih zoleng i nuntak zia hong nuam mahmah pan ding hi. Lai Siangtho, nuntakna Pasian’ kammal, i bangkua sung ah, zin tangsak nawnlo-in, zualsakin zungkhasak leng, Lai Siangtho asimsimte bek hinawnlo-in, Lai Siangtho’ deihna banga anungtate ihih taktak ciangbekin i Christian innsung nuntakziate hong nosuah pan ding hi.Thuzui u leh nau, nu leh pate, i innkuan sungah, Pasian a biakhawmte, thu a ngen khawmte, Pasian’na asem khawm innkuan, mite’etteh huai innkuan i hih zawh nadingin, Topa’n thupha hong pia ciat ta hen! I Kalay Siampilian uk sungteng, lungdamna Pasian’ kammal tawh nosuah sak ni, paallunsak ni.\nPrevious: Zomi Sonnet: Bangzah Etlawm Zogam! ~ Thawnpu\nNext: Kum zalomthak sungah Zomite ~ J. Thang Lian Pau\nTulaai leitung Thuthang Tuamtuam Updates August 17, 2014


url: =Minute khat sungin alungsim khel :: ZOMI DAILY\nMinute khat sungin alungsim khel\nposted on 8 August 2020 at 11:34 pm Lomkholna: News, NKNang\nCompany khat ah nasem khat in zukham kham a, nial hat mahmah in genhak mahmah a, a lungtom mahmah hi. Maitai ni nei ngeilo in mi tawh kikholh zong ut mel lo in kuamah in maingap vetlo a, a thugen sunsun pen nasep pih ten hong gensia sia zaw lai, cih ahihi.\nCompany ah a sep zawh kum 20 a cin ciangin a boss pa khawl a, midang khat in boss sem hi. A lawmpa kiangah na nasem te na deihloh peuhpeuh tawp sak pahpah lel in, ahihangin ka nasem te lakah kum 20 val a sem khat pa a zia le tong a tuampi khat om hi. Amah pen nui ngeilo, maitai ngeilo, maigum den, kamtam hetlo in pau sunsun leh kampau tuak theilo zaw lai hi, ahihangin nasepna tung masa pen in ciah nunung den a, a nasepna ah paubanna khat zong nei nailo hi, ci hi.\nBoss thakpa in a zingciang in kum 20 val nasempa sam a, ka thu nong nial a, ka deih bangin na nasep kei leh kong tawp sak pah dinghi. Kum 20 sung na om dan hoihlo khempeuh thei ing, ahihangin nasepna tung masa den na hihna leh a ciah nunung na hihdenna na boss pa in kum 20 sung nasem.hoihna hihna hong gen hi. Tua ahihmanin na tungah kinga in, cih teng gen hi.\nA nasepna pan a ciah ciangin kum 20 val na kasepna pa sangin nikhat sung bek ka nasepna boss thakpa in ka nasepna a hoihlam in hong gen a, kum 20 sung tuni in ka lungdam pen hi ci in a zi kiangah gen hi. Tua ni a kipan in a nasepna ah maitai in kuan a, kampau hoih te pau in thunuam mahmah a, thanuam mahmah in a naseppih te in boss thakpa hangin hi bangin lungnopna bangci ngah na hiham a cih leh minute khat sung bek hi ci in dawng ziau hi.\nTua khit ciangin amah zong mun dangah paikhia hi. Kum 12 khit ciangin a boss pa tawh kimu kik a, kum 20 sung ka boss pa na hoih takin ka sem a, ka boss pa in kam hoih khat tawh hong ho ngei vetlo hi. Minute khat sung bek bek in ka lungsim nong dam sak a, ka boss pa ka thah sawmna ka lungsim ka khel kik ci in a lungdamna thugen hi.\nMi hoihna a gen nuam vetlo mite in mihoihte lungsim nasak mahmah hi. Lungsim natna in zu nekna, maitai zawhlohna, hehna ding zonna leh mi tawh kikholhnop lohna piang sak hi.\nMihoihna a gen nuamlo te om hit hiat tuanlo uh a, mihoihlohna teng gen in kamtam mahmah uhhi. Kam hoih pau leh kamsiam ding a kihta mahmah te in kamsia leh kam guh pau ding kihta vetlo uhhi.\nMore: A gawlpan akikhai geigai naupang Minute 10 khitteh ki honkhiathei\nNa lungsim takpi tawh mihoihna na gen leh a lungsimna mi te a dingin damna zatui ahihi. A nui nuamlo te nuihna, a maitai ngeilo te maitai na, mipi lak a ut lo te utna dingin minute khat sung thuhoih kigen pihna ahihi. NK Nang\nPrevious: Sia David Lah te thu kikhenta\nNext: Zomi Covid-19 Response Committee July kha Report\n9 August 2020 at 9:51 pm\nMalaysia, Muar ah Passenger Bus leh Lorry kiphukha, mi 3 si in 25 liam\nKum 15 sangnaupang khat hawkguam pan asumbawm atopsawmleh akhutme nih kitan\nTulaai Leitung Thuthang Tuamtuam Updates Feb 26, 2015


url: =US gamsung khualzinna pawlkhat – 54 :: ZOMI DAILY\nposted on 25 February 2016 at 8:00 am Lomkholna: Article, Awnzapau\nAtung a ka gensa mah bangin The President’s House zong The Capitol mah tawh kiton a design kidemsak a, akiteel mah ahihi. Designer pen James Hoban hi a, a bulpi ama suaihsa ahih hangin Capitol mah bangin kipuahpuah kizunzun hi. British te meihalsak zong thuak ngei hi. Akilam tungglai in “The President’s Palace”, “The President’s Mansion”,“The President’s House” ci-in a tuamtuam in min kilo hi. Ahih hangin British te’n 1814 kumin mei hong halsak tak ciangin a kangbangg a vomteng a manna dingin akang vive zut a, a inn hong kangpah zeezaa ahih manin nungsang ciangin “The White House” kici hi.\nPresident George Washington pen a vaihawm a buaipih mahmah penpa ahih hangin, amah khan sungin tua inn kang sungah om kha manlo hi. Ama sepsungin Philadelphia, Pennsylvania State ah omin tua khua mahah zum kah hi. White House a lut masa penpenpa the 2nd President John Adams (1797-1801) Mass. hi a 1800 November kha in lut hi. A lut lai in “May none but honest and wise Men ever rule under this roof” <<< Mi dik mi thumaan leh mipil miciimte bekmah in hih innsung pan gam uk tawntung ta hen >>> cih thu ngetna tawh innkang thak sungah lut hi.\nWhite House zong akipuah toto mah hi a, gamsung vaii khempeuh President mah kiko in vaihawmna khempeuh a innsung teng mah kikum kivaihawm masa hi. The 26th President Theodore Roosevelt hong khan ciangin a man a khuaval a phengphia mahmah ta guk nei a, vaii lian vaii thupi khawng a kikup uh ciangin nawngkaisak thei zel uh ahih manin, a innkhan behlap in zumkhan lianpi lamh hong sawm hi. Kum 1902 ciangin nitumna lam innmeeng hong behlap hi.\nThe 33rd President Harry S Truman (1945-53) Mo. hong khan leuleu ciangin a inn lah lui mahmah ta a, a dawlnihna kisilna khan pan tuinaam in hong keh ciangin, a vekpi mahin athak in laih a hong lam kik hi. Tua alam zawh ciangin a lui inn khan vekpi 48 pan 54 pha a, khan 6 kibehlap thuah leuleu hi.\nTua zawh President dangte in a nengneng gen taklo abawl uh om kawmkawm hi. The 42nd President Bill Clinton (1993-2001) Arkansas inh 1995 kumin innmai a lampai Pennsylvania Avenue tungah mawtaw paisak nawnlo in khe-lam bekin zangsak hi. Migilote tungpan kidal kholhna ding a kingaihsun ahihi. Ko pai lai in zong tua dungteng mah khe tawh tawn in ka en pheiphei uhhi.\nPrevious: Sahkhua Khangkhaanna Tawsawn ~ Pu Zokhai\nNext: Tulaai Leitung Thuthang Tuamtuam Updates February 24, 2016


url: =“Refugee Council of Australia” makaite tawh ki muhna :: ZOMI DAILY\nposted on 15 November 2017 at 11:54 pm UTC+9:30 Lomkholna: Australia, Khaibawi, News, Zomi\nRefugee Council of Australia makaite sapna tawh ni 14/11/17 Tuesday ni nitak nai 6:00pm-8:30pm in Brisbane Multicultural Centre a, MDA(Multicultural Development Australia) te Meeting room No.1 na-ah nuamtak in Meeting ka va kihel thei hi. Hun mantak in kipan a, hunuk pen Sydney a,Refugee Council zum a nasem,lutuamte numei khat Shukafa ahi hi.\nKhat le khat maitang ki pulakna ka neihkhit uhteh Sydney a Zumpi Refugee Council a makai Paul Power in mailam Refugeete din mun Australia kumpi te’n bang hong cih sak leh hoihding hiam, tulaitak innkuanpih file sunga omte Australia kumpi in lakdingin masak phot hi. Khasim in zong Caberra ah gamuk makaite tawh Meeting neiden ung. Maikum ah Refugee thukhun tawh kisai UN leh gamuk kumpi pawlkhat in International Advocacy tawh kisai pawlkhat khelna neinuam uh a, June khateh UN Zumpi Geneva ah Meeting omin tua hun ah kahding ka hih manin bangteng pulakleng hoihding hiam? cih bang dan thu pawlkhat dotna Meeting kahteng kiangah hong nei masa hi.\nMeeting pen Queensland State sunga Community tuamtuam pan-a, makai pawlkhat leh Refugee tading a nasem pawlkhat asap uh hi-in, Brisbane panin makai mi 30 kim ki helthei-in Rockhampton leh Cairns panin makai honkhat online pan Meeting hong kah uh hi.\nKo kianga, Ramese kici papi hampian khat in Refugee cih pen leitung piancil pan a, aom pah hisamlo in gam-uk pawlkhat leh veto power neite sum bawlna hang hi. Refugee te ka en uh hi, sum le pai tawh ka huh uh hi, ci-in limtak zong hong enlopi, awngawng laidep uh in amau galbawl kei leh Refugee omlo ding hi. Bang hanga leitungah Refugee tamtektek mawk hiam?\nBang hangin Syria, Iran, Iraq leh Africa gam pawlkhat buai in Refugee tamtektek mawk hiam? cih pen mipi in kitel mahmahta hi, Refugee aom nawn loh nading in buaina bawl veto power neite khawlta uh hen, tua dingin International Advocate te leh International Peace maker te’n a policy uh khek uh hen ci-in hong gengiap leh makaite pawlkhat bang a hahdan leh a maipuak uh hong ki lamdang liang mawk hi.\nTualaitak ka lungsimsungah Pu. Thang Khan Lian thusuah ngeikhat ka phawkvat hi. Pu. Thang Khan Lian pen tulaitak Social Media lam ah a hatmahmah leh a laigelhte kician kasak mahmah khat hi-a, ama thusuah ka phawk vat pen tuathu asuah laitak in mipawlkhat in US pumguplua uh a hiam or thuman atel loh man uh hiam, thusuahpa mawhsak uh hi.\nAhi zongin a thuakkha gam mite mahmah in amau kam mahmah pan’ leitungah gal bawlbawl veto power neite hi, acih mawkteh kician mahmah a, Zomite khat le khat ki mawk nialnial kul nawnlo a hihlam hong phawksak hi. A paikhempeuh in thu ki gennuam tek a, ahi zongin hun pen nainih kimbek ahih manin mikim in kingah khalo hi. Tuaci bang kawmkal ah Refuge Council a makai Paul Power deihsakna tawh huntawm khat ka ngahkha a, kei zong thunih ka gen hi.\n1. Den a, sanggam pa’n Refugee pen natural hilo a, unnatural hi, acih mah bangin Kawlgam pan Refugee hong pianna Kumpite hong ukdan ahoih loh man hina pi’n bang hangin tuni tan UN in thuhilhna kician neinailo mawk uh hiam? Nungdeuh in Rohingyate buaina lah thukan dingin Kofi Annan bang sawlta leuleu, tuate buaima kumtampilai in Karen leh Kachin mi te’ buaina nasia mahmah in galtai tul tampi tak Thailand kim ah om napi-in bang hangin UN makai te’n Rohingya te alung himawh bangun lung himawhlo mawk uh hiam? Mailam ah UN leh International Advocate te’n Kawlgamsung aom mite haksatna aki bangin enta uh hen.\n2. Delhi aom Zomi Refugeete leh Burmese Refugee te’n tualsung mite bawlsiatna deidanna tampi tuak den uh hi. Tua ban-ah Australia a tungsa pawlkhat te’n zong, tulaitak Australia kumpi focus family re-union tawh kisai Delhi aom a innkuanpihte uh sam uh hi. Ahi zongin FRRO Zum a nasem te’n mi pawlkhat recommendation pianuamlo mawk uh ahih manun hong lengthei nailo uh hi. Tua ahih manin Delhi aom Zomi Refugeete leh Burmese Refugeete mailamding pen Refugee Council makaite leh UN te’n ahoih thei penin hong panpihlai a, bangci leh tuaci bang, a haksatnate uh pan suakta theiding uh hiam, cih hong ngaihsutpihlai un ci-in ka thugen ka hialbawl hi.\nHun manteh Paul Power tawh tawm ka holimkha uha, Delhi aom Zomi Refugeete leh Burmese Refugeete haksatna nong gen ka zakcilna hi-in ka lungdam mahmah hi. Mailam ah zong, hong zasakzel in ci-in a business card khat hong pia-in maankhawng ka kizaih khit uhteh hicibang ki muhkhop nading nong vaihawm uh lungdam mahmah ung, ci-in ka kikhen uh hi. Sydney pan a hong tonpih Karen te papi John Roc a kici khat om a, amah pen Refugee Council of Australia ah Board member in apang hi-in Education Coordinator sem hi.\nTua pa zong hun manteh ka kiang hong pai in Kawlpau tawh tawm kiho in na thugen hoihsa mahmah ing, Zomi leh Chin kikoi cih lamdan hiam, cih hong dong a, Chin cih bel State min hi-a, 1970 khit in Kawlgam ah Chin State min hong ompan hi. Khat leuleu ah Chin Hills cih min khat om leuleu a, gamkek British te hong tunkhitteh hong piang min hi.\nHih Chin min pen minam dangte hong sapna hi-in Chin State ah ko le ko Chin a kici asung ateng mite’n ka tangthu uh kakan uhteh, ka ngeina late uh kasut uhteh Chin cih kammal khat zong omlo mawk ahih manin Zomi a kici hi ung, ka cih leh thupi ei, thu kiza zel ni ci-in ka phone nambat leh a Email a ID hong ngen a, ka pia hi.\nPasian in zong I mawhna I khialhnate I pulakteh I kisikteh hong maisak in thupha hong pia ahih mah bangin mailam ah zong, Zomi te’n I hihna leh I thuaknate zumpih mawklo in ahun leh amun tawh kizui in pulaklakleng, Kawl kumpi te’n kagam uah Rohingya kici minam omngei kei, acih lanlan uh hang, tu-in UN leh leitungbup in lung himawhpi in neimawk uh ahih manun omlo hi, ci-a, a genteng mah in Rohingya mah ci-in gengenta uh a, leitung gam makai pawlkhatte maipha munuam uh ahiam?\nMore: GZA makaithak tading in a ciinhuai Dr. Do Kham nasepzia pawlkhat ~ Khaibawi\nNidang a, a thusim hetloh uh tu-in Kawl ulian pawlkhat bang amun mahmah va enin vapha keta uh hi. Hih thu ah Zomi pawlkhat in zong lunghiang neise nawnlo in Zomi, Zogam mah na cici peuhleng, ahun a cinteh Zomi cih bang omngeikei hong citeng mah in Zomi himah uhciai, ci-in Zomite nasem in buai mahmah theiding hi. Khaibawi\nPrevious: Kammal khat leh mitphiat khat ~ Tdkhen\nNext: UN ah Interview bawlzia kilaih, Myanmar aom meltheihte Phone Number ngen


url: =Nebuchadnezzar Tangthu Pan Nuntak Khuasak Zia ~ MUC\nNebuchadnezzar Tangthu Pan Nuntak Khuasak Zia\nAdmin 8:31:00 AM Articles, ZOMI SDA NEWS\nNebuchadnezzar Tangthu Pan Nuntak Khuasak Zia (a zom)\nAgelh: Sia Kimno\nKhuapi leh Kulh Lamna\nSalmat na sung aa siam te bek hilo-in mundang tuamtuam pan aa inn leh lo lamsiam mi te guai in kumpi inn le kulh lamsakhi. Nebuchadnezzar in gam hongpuah kik na-ah Babylon khuapi lamna mun bebek pen 2200 acres hi-in Mesoptamia kuam khempeuh ah tuazah aa inn hoih le kulhpi muanhuai kua mahin lam zolo hi. Kumpi khuapi mun pen adung tai 56 bang sau kulhpi umcih-in ki-ciangin, azai na pen pi 75 bang hi in, pi zathum bang sangin kilam vemvam keei hi. Tui tawlnga lo aa aom theihna dingin Euphartes gunpen khuapi laizang aa luang ding aa kilam khuapi ahihi. Tawlnga lo-in gal-vil pen tua kulhtung ah sakol leng tawh ki leh ziahziah hi. Gam-hutna le gamdaih nading ngaihsut-pi mahmah in nei ahih lam kilang mahmah hi.\nGam aa ding a kizang thei a hih ding nak leh sila nam, to nam, cih omlo in apil asiam nam ahih nak leh pantah hi. Sal mat na sung ah Judah mite bek hilo-in mundang tuamtuam pan zong kihel khin aa tua sungah a teitang zaw deuh teng kumpi inn sung ah pantah hi. Pilna siamna tawh gam le tui puah nuam ahih manin nek leh dawn zong kumpi an te mah ne sak pah hi. Pilna siamna sin na vuah Babylon khantoh na ding bek deihtak-in tawsawn nuam ahih man un pianpih minam veina leh pianna khua leh tui vei na lungsim khempeuh suah khia in Babylon khantoh na ding bek ah lung kihual theihna dingin hamtang pi in ngaih sun in deihtak in a khuak vuah khen in Babylon pilna sinsak uh hi.\nPilna sinna pen Babylon tualsuak pilna bek kicinglo ahih man leitungbup atheih battan un minam te pilna khempeuh sinsak uh hi. Tua pilna sinna sung ah siavuan, inn leh lo lam dan,lambawlna, galsiamna, khua-hun paizia etsiamna, khawh leh vulh etc.. cih te bek hilo-in, aisan theihna, khutlam et-theihna, aksi etsiamna, sikha hopih theihna aa ki pan a kisin zo laisiah pilna khempeuh sin uh hi. Tua teng tawh Babylon gam hu-in puah ding cihna ahihi.\nHammurabi hunlai pekpan in pilna sinna pen thupi-sak minam te hi-in, pilna pen mihau, zalian te tate bek-in sinzo uhhi. Hammurabi hunma in Sumerian lai kizang hi-a, Hammurabi in kumpi hongsep aa kipan in Akkadian lai zang uhhi. Lai-dal omnai-lo ahih man-in buanpek tawh lai-at dan kipantah uhhi. Pilna sinzo pen haksa mahmah ahih hangin kumpi in apil asiam dingte, sal mi, to mi, cih dei-dan lo-in kumpi huhna tawh amawkna, anvak tawh sinsak in pantah toto uhhi.\nTua ahih man-in Babylon gam-ah apil asiam thuthei tam mahmah hi. Apil asiam tam mah bangin kumpi thu-neihna bek aki-zang thei hi ta leh Nebuchadnezzar in thu vaihawm na khat nei leh tua thu le la lam ah apil aki-va te mah tawh deihtak kup-pih thu-dong in vaihawm hamtang hi. Gentehna in, kulhpi lam ding tawh kisai in avai hawm lai-tak in ama khuak pan-in kingaihsun khia kulh hilo-in inn-lam-siam te mah tawh deihtak ki-kum, gel-in ahoihpen aa hong lamkhiat uh ahihi. Tua mah bangin kumpi Nebuchadnezzar ukpi asep sung bangin sepkhialh le gelkhialh tawm mahmah in kua mah in zong neu-muh neh ngam mengmeng lo-in vang nei mahmah hi. Babylon vangliatna anei-sak pen apat-tah mipil, misiam teng mah ahi uhhi.\nBabylon in thu vaihawm siam manin avanglian gam hongsuak to uh ahihi. Galsim dan, bek hiloin adang pilna, siamna tawh kilam to to gam ahih man na hihi. Thu khun ngat tak-in nei-in tua thu khun tungtawn-in vaipuak ngattak mahin nei sak hi. Gen tehna in mipil misiam te amau deihdan in nasem sak-in vaipuak zong deihtak mah lasak hi. Inn-lam-siam khat inn lamin a inn lam puk aa khat peuh asih le tua inn-lam-siam pa sihdan pia cih dan ahihi.\nNebuchadnezzar pen anungta Pasian atheih lian loh hangin avangnei abiaktaak pasian khat om dinghi cih deihtakin apom mahmah khat hi-in zong tua Pasian pen azahtak mahmah pah pa khat ahihi. Pasian tampi a neih lak-ah alian deuh sawm bang nei uhhi. Tua te lak ah numei-pasian (Nusian) zong omlai hi.1. Tiamat: Tuipi te’ nusian. 2. Enlil: Van awngthawlpi le huihlak a-uk pasian. 3. Enki(Ea): Leitang (Earth) pasian(siamna, bawltheihna, le nalamdang bawltheihna(magic)). 4. Marduk: pasiante’ kumpi. 5. Ishtar (Inanna): nusian hi-in suan le khak nusian in kithei in, khawh le vulh lam bang ama thupha hi ci-in zong Babylon te-in um uhhi. 6. Sin (Nanna): Kha (moon) Pasian hi-in khai gah hoih sak le mihing pianna khai gah in zong um uh hi. 7. Shamash(Utu): Ni pasian hi-in thu-manna pasian in kithei hi. 8. Nisaba: khantoh na pia pasian hi-in lai at dan cih te’ pasian ahihi. 9. Ashur: Kumpi nam apiangsak pasian ahihi. 10. Ninkasi: kham tui (beer leh alcohol) te nusian cihna ahihi. Hih pasian te’n amau tangthu tek nei uhhi. Babylon te pasian tangthu a-at nuam ka hi-kei-a, Babylon in biakna gam mahmah khat hi aci nuam ka hihi.\nHi teng bek hilo-in salmat te’ pasian te zong zahtak sak uh aa, avanglian khat in atheihnak uh le Babylon gam aa biaktaak pasian khat in zong koih pahpah uh hi. Tua ahih manin Babylon gam ah biakna kici khempeuh kim in, tua pasian a-up zia te uh zong khat leh khat kihel zau in om hi. Salmi Judah te mahmah zong upna le sisan kihel-zau atam zaw hi uh aa, khua le tui ngak Judah mi te-in angaih het-lohna uh zong tua hang ahihi. Babylon in biaktak cing asak khat uh biak nading hamsa ngaihsut lo-in pasian khat in koih pahpah in biak dingin thupia pahpah hi. Amau Pasian bek biakding a-ut Judah kuhkal Daniel le alawm te bang hih biakna hangin hamsatna thuak mun mahmah hi. Judah te’ Pasian zong gambup te’ Pasian ci-in Nebuchadnezzar in na tangko ngei hi(Dan.2:37).\nGam khat deihtak ki ukzawh nadingin Thukhun pen athupi pen ahih lam Nebuchadnezzar in tel mahmah ban ah tanglai pekpan aa kipan thukhun tawh ngattak aa ki uk gam uh ahih manin thukhun bangin gamtat nading pen gammi te vaipuak lianpi pen hisak den hi. Kumpi te mahmahin zong tua thukhun pen nuntak na tawh kikimin zahtak in zui uhhi.\nBanghang Babylon Thahat?\nBabylon thahat na abulpi pen in mimal aa vaipuak lakna tung ah kinga gam khat a hih na ding Nebuchadnezzar in vaihawm zo ahih man ahihi. Galsiam, mipil, mi tei, sumbawlsiam le biakna makai te pantahin gamsung hutna ah zang thei aa mimal le inn kuan nuntak na ding lampi honsak zo in, gamveng kiim leh paam tawh kilemna le vanlei van zuakna nei sak thei hi. Sal nasem aa om cih bek a min ngaihlo hi-in hoihtak in nasem sak in siah kiipia sak bek ahih manin sal tan mi tampi tak in nuntaak nuam sa in, apianna a khua uh a ciah nuam lo uh hi. Tua bangin gamsung thuvai hawm na-ah pilvang tak in mimal siamna tung ah Babylon thahat na kingasak thei ahih man in Nebuchadnezzar uk hunsung pen gamnuam, gamtha hat suak den hi.\nVaihawm siam mahmah in makaih siam mahmah napi, khat veivei ciangin, a gam ii vanglian na leh tha hatna pen a mah bek sep in ki umin, kisa thei kha zel hi. Mi hingin hun nei in ama mun ah mi dang khat in hong luah ding cih tel mahmah na pi, a mah bek a hi paisuak ding ut in gamta biangbuang thei hi. A mah a kidep kha ding lau thawng denin am kham thei zel hi. A ma vang liatna ding lam a hih leh thu man nu sia in a langlam puk den keei thei zel hi.\nEt kak thu te: “Babylon,” and “Nebuchadnezzar,” (Encyclopedia- On Internet)